
ועדת החוקה, חוק ומשפט
31/10/2012

הכנסת השמונה-עשרה
נוסח לא מתוקן

מושב רביעי
<פרוטוקול מס' 671>
מישיבת ועדת החוקה, חוק ומשפט
יום רביעי, ט"ו בחשון התשע"ג (31 באוקטובר 2012), שעה 10:00
<סדר היום:>
<תקנות המרכז לגביית קנסות, אגרות והוצאות (פיצוי לקטין שניזוק מעבירה), התשע"ג-2012>
נכחו:

<חברי הוועדה:> 
דוד רותם – היו"ר

אורי מקלב

<מוזמנים:> 
	גלעד סממה
	–
	יועץ שר המשפטים, משרד המשפטים

	יפעת לביא
	–
	עו"ד, ייעוץ וחקיקה, משרד המשפטים

	אלעזר כהנא
	–
	סנ"צ, ע' יועמ"ש, משטרת ישראל

	שירי לנג
	–
	עו"ד, לשכה משפטית, הנהלת בתי-המשפט

	חלי ברכה
	–
	עו"ד, לשכה משפטית, הנהלת בתי-המשפט

	דוד מדיוני
	–
	מנהל רשות האכיפה והגבייה

	מיכל קריספין
	–
	מנהלת המרכז לגביית קנסות, אגרות והוצאות, רשות האכיפה והגבייה

	ענת הר-אבן
	–
	יועמ"ש, רשות האכיפה והגבייה

	אביגיל ון-קרפלד
	–
	ממונה ייעוץ משפטי, המרכז לגביית קנסות, אגרות והוצאות, רשות האכיפה והגבייה

	יצחק קדמן
	–
	מנכ"ל, המועצה לשלום הילד

	ורד וינדמן
	–
	יועמ"ש, המועצה לשלום הילד

	נסים עוג'ר
	–
	יועמ"ש, איגוד ארגונים חברתיים


<ייעוץ משפטי:>
אפרת חקאק
<מנהלת הוועדה:>
דורית ואג
<רשמת פרלמנטרית:>
הדר אביב
<תקנות המרכז לגביית קנסות, אגרות והוצאות (פיצוי לקטין שניזוק מעבירה), התשע"ג-2012>
<היו"ר דוד רותם:>
בוקר טוב.
<גלעד סממה:>
בוקר טוב, אדוני. מודים לך על הישיבה בפגרת הבחירות.

<היו"ר דוד רותם:>
זה בסדר שאתה מודה לי, אבל אני רק יודע שלא ישבו עוד עם רז נזרי. המרכז לגביית קנסות עסוק מדי ב-90% מהזמן, כי הוא צריך לפתוח תיקים וכל הדברים האלה, במסלול המהיר, והוא גם רוצה מזונות. אז זה בסדר.

<קריאה:>
זה לוח הזמנים של רז נזרי, לא שלנו.

<היו"ר דוד רותם:>
מה זה, לוח הזמנים של רז נזרי? הייתם צריכים לשבת אתו כבר ביום שהחוק עבר.

<גלעד סממה:>
אדוני, זה פרט קטן שלא מונע מאתנו לאשר את התקנות, והפרט הוא מתי יועברו הפרטים של הקטין – אם בהגשת כתב האישום או בהכרעת הדין. זה הפרט היחיד.

<היו"ר דוד רותם:>
זה כבר סגור. זה יועבר תוך שלושה ימים מיום הכרעת הדין.
<אפרת חקאק:>
אתם מדברים על שני דברים שונים. ממה שהבנתי, גלעד סממה מדבר על מתי התובע מעביר להנהלת בתי-המשפט את פרטי והניזוק, והיושב-ראש מדבר על מתי הנהלת בתי-המשפט מעבירה את התיק למרכז, והיושב-ראש רוצה לקבוע שלושה ימים מיום גזר הדין.

<גלעד סממה:>
אז אנחנו נקבע את זה. זה לא בנוסח כרגע, ולכן אנחנו יכולים לאשר את התקנות ולסגור את הפרט הזה.

<היו"ר דוד רותם:>
זה יהיה בנוסח בעוד שתי דקות.

<גלעד סממה:>
מה שאדוני יחליט – מקובל.

<היו"ר דוד רותם:>
כן, אני יודע. לא, גם אם זה לא מקובל עליך, זה לא יעזור. בינתיים אני עוד פה מחליט.

<גלעד סממה:>
אין דבר שאדוני קובע שהוא לא מקובל עלי.

<היו"ר דוד רותם:>
אתה צריך להתפלל שה-22 בינואר יגיע מהר.

בבקשה, גברתי, היועצת המשפטית.

<אפרת חקאק:>
כפי שידוע לכם, בשנה שעברה הוועדה העבירה תיקון לחוק המרכז לגביית קנסות שלפיו המרכז ישלם פיצוי לניזוק שהוא קטין ביום החלטת בית-המשפט. והמרכז הסכים, באותו תיקון, לקחת לעצמו כל תיק שבו יש ניזוק שהוא נפגע עבירה, וקודם כל לפצות את הקטין, ואחר-כך להתחיל בהליך גבייה מול הנאשם. זה משהו חדש במרכז לגביית קנסות, כי עד היום תיק לא מועבר למרכז עד שאין חוב, משמע עד שהנאשם לא משלם. ועכשיו, כבר בהתחלה, בין אם הוא שילם או לא, התיק עובר למרכז לגביית קנסות. 
התיקון הזה הצריך כמה תיקונים בפן הטכני, וממה שהבנתי, הנהלת בתי-המשפט והמרכז כבר הכינו ממשק מחשבי להעביר את כל הפרטים. ואלה הן התקנות שקובעות את החובה שלהם להעביר את הפרטים דרך הממשק המחשבי.

יש כמה שאלות טכניות של איך זה יעבוד – כי היום הנאשם הולך להנהלת בתי-המשפט והוא רשאי לשלם את החוב שלו מאותו יום. עכשיו הנאשם לא יכול לשלם את החוב עד שהתיק שלו לא מגיע למרכז לגביית קנסות. והשאלה היא איך בדיוק זה יעבוד – מתי התיק עובר מההנהלה למרכז.

<דוד מדיוני:>
דרך אגב, כשהוא משלם במועד בהנהלת בתי-המשפט או בבתי-המשפט זה לא חוב עדיין, זה לא מוגדר חוב. רק כשהוא לא משלם במועד זה הופך להיות חוב.

<אפרת חקאק:>
זה נכון.

<שירי לנג:>
בעיקרון, הממשק אמור לעבוד כך שבכל לילה הוא עובר על כל גזרי הדין שניתנו במערכת, מזהה את גזרי הדין שבהם נפסק פיצוי לקטין נפגע עבירה, ובאותו לילה מעביר את התיק למרכז. אבל חשוב להבין שכדי שגזר הדין יופיע במערכת, על-מנת שהממשק יאתר אותו, ישנם פרטים של המפוצה, של הקטין, שחייבים להיות מוזנים למערכת. ולכן, בהיעדרם של הפרטים, אם התביעה לא מעבירה לנו את הפרטים, אז לנו אין את הפרטים ואין לנו גם תיק להעביר למרכז. אז השלב שבו התביעה מעבירה את הפרטים להנהלת בתי-המשפט הוא שלב קריטי מאוד כדי להתחיל את התהליך בכלל.

אם הפרטים מצויים בידינו, אז אנחנו מוכנים להתחייב שלא יאוחר משלושה ימים מקבלת פרטי התובע התיק מועבר למרכז.

<היו"ר דוד רותם:>
זה בעצם יעבור באותו לילה?

<שירי לנג:>
באותו לילה, אבל אני לוקחת איזשהו מרחק - - 

<היו"ר דוד רותם:>
לא, אל תקחי מרחק, כי את יודעת, במרכז לגביית קנסות הם מחכים כבר משש בבוקר ליד המחשב לראות מה עבר. הם אנשים נורא חרוצים שם.

<דוד מדיוני:>
יש לנו גם תורן לילה.

<היו"ר דוד רותם:>
אה, כן. זה בשביל המסלול המהיר בטח.

<דוד מדיוני:>
די, בוא נשתחרר כבר מהמסלול.

<היו"ר דוד רותם:>
אי אפשר להשתחרר ממנו, זה אסון אמיתי.

<שירי לנג:>
שלושת הימים הם טווח ביטחון שאנחנו לוקחים, כי אם למשל גזר הדין ניתן ביום חמישי בצהריים, אז יכול להיות שהוא יוקלד למערכת ביום ראשון בבוקר, ואז בלילה של יום ראשון זה כבר יעבור למרכז. זה הכול, אבל בעיקרון זה אמור לעבור באותו לילה.

<היו"ר דוד רותם:>
טוב, אז זה שלושה ימים מיום גזר הדין.

<שירי לנג:>
לא. מיום גזר הדין?

<היו"ר דוד רותם:>
בוודאי. אם זה ביום חמישי ויקלידו ביום ראשון, אז זה יעבור ביום ראשון בלילה.

<שירי לנג:>
רק אם יש לי את כל פרטי התובע.

<היו"ר דוד רותם:>
הכול מדובר על זה שיש לך את כל פרטי הקטין. תיכף נגיע לזה.

<שירי לנג:>
אני לא יכולה להתחייב להעביר את זה שלושה ימים ממועד גזר הדין אם אין לי את פרטי הנתבע.

<גלעד סממה:>
זה כמובן בתנאי שיש לך את הפרטים.

<שירי לנג:>
אז צריך להיות מוגדר בתקנות ששלושה ימים מקבלת פרטי המפוצה מהתביעה.
<היו"ר דוד רותם:>
זה לא. זה שלושה ימים מיום מתן גזר הדין. נקודה.

<שירי לנג:>
זה משהו שאנחנו לא נוכל לעמוד בו.

<היו"ר דוד רותם:>
אתם לא יכולים מה?

<ענת הר-אבן:>
לא נדע מה לעשות עם זה.

<דוד מדיוני:>
אבל זו לא בעיה שלך. היא עכשיו מדברת, כי זה החלק שלה שהיא מעבירה לך.

<היו"ר דוד רותם:>
אתם, מה הבעיה שלכם? אני לא מבין. תורן המסלול המהיר יטפל בזה בבוקר.

<דוד מדיוני:>
אנחנו נטפל. אנחנו תמכנו בזה מהתחלה, אין לנו בעיה.

<שירי לנג:>
שוב, הנהלת בתי-המשפט לא יכולה להתחייב להעביר את התיק למרכז אם לא כל פרטי המפוצה נמצאים במועד גזר הדין.

<היו"ר דוד רותם:>
אנחנו נגיע תיכף לסעיף של הפרטים, ונכניס מתי ימסרו לכם את הפרטים.

<אפרת חקאק:>
לא, אין בתקנות שלנו סעיף מתי התביעה מעבירה להנהלת בתי-המשפט את הפרטים. זה לא מופיע בתקנות, ואני חושבת שלא חייבים להוסיף תקנה כזאת. אבל עדיין צריכים איזשהו מועד מקסימלי מיום החלטת בית-המשפט.
<היו"ר דוד רותם:>
לא, כי הם לא יודעים אם זה קטין.

<גלעד סממה:>
רק שנייה, אני יכול אולי לעזור כאן. אני לא רואה כאן בעיה בכך ששלושה ימים לאחר גזר הדין הנהלת בתי-המשפט מעבירה למרכז לגביית קנסות את גזר הדין והכול, כמובן בתנאי שיש גם את הפרטים של הניזוק.

<שירי לנג:>
זה מה שאני מבקשת.

<גלעד סממה:>
בסדר. 

אפשר גם לקבוע, בנוסף לכך – ואני מבין גם שהבט"פ, המשרד לביטחון פנים, לא מתנגדים לזה – שהתובע יעביר את הפרטים של הניזוק להנהלת בתי-המשפט - - -

<היו"ר דוד רותם:>
הבט"פ, המשרד לביטחון פנים, לא מפריעים לי. יש גם פרקליטות, אתה יודע, היא גם קיימת במדינה הזאת.

<גלעד סממה:>
אני יודע, אני יודע.

<יצחק קדמן:>
ברוב המקרים זו פרקליטות.
<גלעד סממה:>
אני יודע. אני לא רואה שום בעיה שבזמן הכרעת הדין התובע יעביר להנהלת בתי-המשפט את פרטי הניזוק. בכך סגרנו את הכול.

<דוד מדיוני:>
כן, אבל למה שזה לא יהיה רשום שהם יעמדו בזה? 

<גלעד סממה:>
אין בעיה, אין שום בעיה.

<היו"ר דוד רותם:>
אנחנו נרשום.

<דוד מדיוני:>
זה צריך להיות רשום. זה חייב להיות רשום.

<אפרת חקאק:>
רגע, אז למה מפריע לך לכתוב: שלושה ימים מיום גזר הדין?

<היו"ר דוד רותם:>
זה בסדר. הבעיה היא שאומרת הנהלת בתי-המשפט: אני לא יכולה בתוך שלושה ימים. היא לא יודעת שזה קטין בכלל.

<יפעת לביא:>
אנחנו מבקשים שיוסדר בתקנות האלה שהנהלת בתי-המשפט יכולים להתחייב לזה שהפרטים יעברו שלושה ימים מיום קבלת הפרטים מהתובע. במסגרת הישיבה שנקיים בשבוע הבא אצל רז נזרי אנחנו הולכים לקבוע בדיוק מתי התובע יעביר את הפרטים, ולעגן את זה שזה יהיה באיזשהו שלב עד גזר הדין – או תחילת הליך או הכרעת הדין. ואת זה אנחנו גם מתכוונים לעגן לא בתקנות פה, אלא בתקנות סד"פ, סדר דין פלילי, כי זו מחויבות שחלה על התובע. 

ולכן אנחנו חושבים שפה מתאים שהנהלת בתי-המשפט תתחייב להעביר את הפרטים שלושה ימים מיום קבלת הפרטים מהתובע, ובמסגרת תקנות אחרות להסדיר מתי בדיוק התובע יעביר את פרטים.

<גלעד סממה:>
אבל אם עדיין לא נתקבל גזר דין?

<היו"ר דוד רותם:>
ומה יקרה כשלא יהיו לי תקנות אחרות כאלה? כי התביעה לא תסכים, והפרקליטות לא יהיה לה נוח, ורז נזרי לא יסכים, ואז אני מתקין תקנות, ככה, באוויר. לא, אני אכניס את זה פה בתקנות.
<יפעת לביא:>
אם אנחנו רוצים לחכות לישיבה - - -

<היו"ר דוד רותם:>
לא, אני לא רוצה לחכות לישיבה. יכולתם לשבת, מצדי, עד היום. אתם כבר יודעים על התקנות האלה לפחות שנה, מאז שהחוק חוקק. ואצלי יש שיטה, אצלי גומרים עניינים, לא מושכים.

<גלעד סממה:>
התובע יעביר להנהלת בתי-המשפט את פרטי הניזוק עם קבלת הכרעת הדין.
<אלעזר כהנא:>
גזר הדין.

<גלעד סממה:>
אלעזר, דיברנו על זה.

<אלעזר כהנא:>
על הכרעת הדין לא דובר. דובר: או גזר הדין - - -

<גלעד סממה:>
אני דיברתי אתך על הכרעת הדין.

<אלעזר כהנא:>
לא הכרעת דין. גזר דין. או שלא הבנו אחד את השני. במאה אחוז של התיקים יש הכרעת דין. גזר דין שמטיל פיצוי יש ב-10% מהם. הכרעת דין לא רלוונטית.

<היו"ר דוד רותם:>
אם זה קטין, אז למה שלא תמסור את הפרטים שלו להנהלת בתי-המשפט בהכרעת הדין?

<אלעזר כהנא:>
למה למסור פרטים של מאה אחוז מהתיקים כשב-90% מהם זה מיותר כי לא נגזר פיצוי? כשיהיה פיצוי, בגזר הדין יש פיצוי, נמסור את הפרטים.

<שירי לנג:>
יש לנו פיילוט עם המשטרה כבר. הם אמורים להעביר לנו, לפי הפיילוט, במועד גזר הדין, ויש המון תקלות עם זה. זה לא עובד. אנחנו רוצים שזה יהיה אפילו במועד הגשת כתב האישום.

<אלעזר כהנא:>
זה הדיון של רז נזרי בשבוע הבא.

<היו"ר דוד רותם:>
הנהלת בתי-המשפט צודקת. אני לא מבין – אם זה קטין, אז זה צריך להיות ביום הגשת כתב האישום.
<שירי לנג:>
כדי להגיש כתב אישום צריך לחקור את הנפגע - - -

<היו"ר דוד רותם:>
לפרקליטי התביעה זה בעייתי. לא נעים להם, זה ילדים.

<שירי לנג:>
דווקא עם התביעה זה עובד טוב. יש לנו גם פיילוטים בפרקליטות, והפרקליטות משתפת פעולה.

<אפרת חקאק:>
אני רק אזכיר מהן ההשלכות של הבעיה הזאת – שהנאשם לא יכול לשלם את הפיצוי.

<היו"ר דוד רותם:>
אז יהיה כתוב ככה – צריך להכניס סעיף שביום גזר הדין ימסור התובע להנהלת בתי-המשפט את כל הפרטים, ותוך ארבעה ימים אתם תעבירו את זה למרכז. קיבלתם עוד יום.

<קריאה:>
ביום גזר הדין?

<היו"ר דוד רותם:>
אתם רוצים את זה ביום כתב האישום? נו, מה אתם רוצים? שאני אכתוב ביום כתב האישום? אז מה שקורה הוא שהם מוסרים לכם נתונים שאתם לא צריכים, בטונות.
<דוד מדיוני:>
זה נכון, וגם יהיו כאלה שכאשר יגיע המועד של גזר הדין הם כבר לא יהיו קטינים. זה לא רלוונטי, כי לפעמים זה מתארך ואין צורך. לדעתי זה מוגזם מיום כתב האישום.

<היו"ר דוד רותם:>
מה, תיקים לוקחים שנתיים בבתי-המשפט בישראל?

<אלעזר כהנא:>
לא, תיאורטית. מדינה אחרת, לא פה.

<שירי לנג:>
הם צריכים לציין את תאריך הלידה של הקטין ואז אנחנו עושים את החישוב, אם הוא קטין או בגיר במועד גזר הדין. אבל מהניסיון שלנו זה לא עובד.

<גלעד סממה:>
שירי, למה זה לא עובד מגזר הדין?

<שירי לנג:>
כי הם לא ממציאים במועד גזר הדין.
<קריאה:>
כי היום אין הנחיה כזאת.

<גלעד סממה:>
מה שיקרה זה שבגזר הדין לא נקבל מהם, ונהיה חייבים להעביר אליהם תוך שלושה ימים - - -

<היו"ר דוד רותם:>
היא אומרת דבר פשוט נורא. היא אומרת, מה זה משנה, ממתי תובעים – אם הם שוטרים או אם הם פרקליטות, הם גם צריכים להקשיב ולשמוע על הדין. הדין לא חשוב להם. הם רק צריכים הרשעות.

<גלעד סממה:>
למה את חושבת שדווקא מהכרעת הדין זה יפתור את הבעיה?

<שירי לנג:>
קודם כל, יש המון מקרים שהכרעת הדין וגזר הדין הם באותו יום. אני לא רוצה להגיע ליום האחרון. עם הניסיון שלנו אנחנו צריכים לרדוף אחריהם, ואז אני לא יכולה להתחייב להעביר את זה בשלושה ימים. כמה שיותר מוקדם, זה טוב יותר מבחינתנו. נהיה ערוכים כבר בגזר הדין להעביר את התיק, וזה ימנע את כל העיכובים.

<גלעד סממה:>
מצד שני, כפי שאלעזר אומר, במקום להעביר מאה אחוזים מהפרטים, הוא יכול להעביר רק 10%.
<שירי לנג:>
על מה אנחנו מדברים? על להביא את שם הקטין, תעודת הזהות שלו ותאריך הלידה?

<אלעזר כהנא:>
ואפוטרופוס, טלפון, כתובת.

<היו"ר דוד רותם:>
לא, זה הכול נמצא. הוא רק צריך לתת לך תאריך לידה וכתב האישום.

<אלעזר כהנא:>
תאריך לידה זה החלק הפשוט. יש טלפונים שלו ושל האפוטרופוס שלו, וכתובות שלהם.

<היו"ר דוד רותם:>
יש לי בעיה. אם אני כותב את זה ביום גזר הדין, אז אני - - - את הנהלת בתי-המשפט. הם הולכים לשבת אצל רז נזרי בשביל לקבל את זה ביום כתב האישום. ואז אני סגרתי אותם.

<יצחק קדמן:>
לכן הכרעת הדין זה הכי הגיוני.

<גלעד סממה:>
בט"פ רוצים גזר הדין, הנהלת בתי-המשפט רוצים כתב אישום, ואני אמרתי הכרעת הדין.

<אלעזר כהנא:>
לא, אבל זה לא עוזר כלום, גלעד. כי הכרעת הדין זה שוב פעם כמו כתב אישום, זה לכולם. הרבה פעמים משוכים כתבי אישום.
<גלעד סממה:>
זה לא כולם, זה רק אלה שיצאו אשמים.

<אלעזר כהנא:>
זה לכולם, סתם.

<היו"ר דוד רותם:>
רגע, אתה יודע מה, אלעזר, אתה צודק. זה לכולם סתם. אז מה?

<אלעזר כהנא:>
זה עומס.

<היו"ר דוד רותם:>
זה עומס על מי?

<אלעזר כהנא:>
על התובע. זאת עבודה.

<היו"ר דוד רותם:>
זה נכון. רבותי, זה מוגזם לבקש מהתובע לעבוד.

<אלעזר כהנא:>
אני לא אמרתי שזה מוגזם.

<היו"ר דוד רותם:>
אני אומר לך שזה מוגזם. אני מכיר את התובעים.

<אלעזר כהנא:>
לא, זה הכרחי ונחוץ. אבל כולנו פה יודעים מהו עומס העבודה על התביעות, וכולם יודעים פה כמה כל הזמן יש עוד ועוד עומס - - -

<היו"ר דוד רותם:>
אלעזר, אומרת לי שירי שזה לא עוזר, אתם לא נותנים את זה ביום גזר הדין.
<אלעזר כהנא:>
אנחנו ניתן את זה ביום גזר הדין.

<היו"ר דוד רותם:>
אבל עובדה שאתם לא נותנים. יש לכם אּתם פיילוט ולא הצלחתם.

<אלעזר כהנא:>
אין הוראה כזאת היום, לא בחוק, ולא בתקנות ולא בכלום. אז יש פיילוט – אני לא יודע, אצלנו אומרים שהפיילוט עובד יפה, הם אומרים שהפיילוט עובד לא יפה. אני קטונתי מלהכריע - -

<שירי לנג:>
אני יכולה לתת לך רשימה של תיקים.

<אלעזר כהנא:>
- - ובשביל זה קבעו דיון אצל רז נזרי.

<היו"ר דוד רותם:>
תגידו, למה אתם לא יכולים לטלפן לרז נזרי, שיבוא עכשיו הנה. אני אקיים אתו את הישיבה, אני אסגור את זה אתו.

<גלעד סממה:>
אדוני יכול לקבל החלטה.

<היו"ר דוד רותם:>
אני יכול לקבל החלטה. מה להחליט? ביום הגשת כתב האישום? אלעזר יקפוץ לשמיים. אם אני אחליט שאני עושה את זה ביום גזר הדין, אז הנהלת בתי-המשפט תקפוץ לשמיים. למה שאני אעשה את זה?

<גלעד סממה:>
ולכן תציע הכרעת הדין.

<יצחק קדמן:>
הכרעת הדין זה הכי הגיוני. זה בין לבין.

<אלעזר כהנא:>
זה פשרה, אבל אין בה היגיון. פשרה זה לפעמים הדבר הכי פחות הגיוני בעולם.

<היו"ר דוד רותם:>
נכון.

<שירי לנג:>
אם כתוב שאני צריכה להעביר את התיק לאחר שאני מקבלת את הפרטים מהתובע, אז מצדי תקבעו מה שאתם רוצים.

<יצחק קדמן:>
ואם זה יהיה בעוד שנה?

<היו"ר דוד רותם:>
אם זה יהיה בעוד שנה, אז זה יהיה בעוד שנה.

<יצחק קדמן:>
ובינתיים הוא לא יקבל את הפיצוי.

<היו"ר דוד רותם:>
בסדר, אבל היא צודקת. כי היא לא יכולה להעביר תיק אם אין לה את הפרטים.

<יצחק קדמן:>
היא צודקת במאה אחוז. לכן צריך לקבוע מי צריך להעביר תוך שנה.

<היו"ר דוד רותם:>
כן, אבל אין לי מתי להעביר. ביום גזר הדין זה הכי נכון להעביר.

<גלעד סממה:>
אז רק צריך לוודא שהמשטרה והפרקליטות עומדות בזה.

<אלעזר כהנא:>
המשטרה - - - את התקנות.

<היו"ר דוד רותם:>
אני לא מבין, עולה בדעתך שאם יהיה כתוב בתקנות, המשטרה לא תקיים את התקנות?

<גלעד סממה:>
אבל אני שומע מהנהלת בתי-המשפט - - -

<היו"ר דוד רותם:>
כי היום אין תקנות. זה סתם פיילוט, ויש ביניהם ויכוח.

<גלעד סממה:>
לי, כמובן, אין התנגדות שזה יהיה גזר הדין. זה גם בעיני הכי נכון.

<ורד וינדמן:>
איך יספיקו מיום גזר הדין להביא מיד את הפרטים? הם לא יספיקו מהיום להיום. הם הרי לא יודעים מה יהיה גזר הדין, אם יהיו פיצויים או לא.

<דוד מדיוני:>
למה, בתיק הם לא יכולים מראש לדאוג שיהיה להם את - - -
<ורד וינדמן:>
מראש – לכן צריך לקבוע מועד מראש.

<אלעזר כהנא:>
רוב רובם של הפרטים קיימים מראש. אם לא, אז צריך יהיה התובע להשלים אותם לפני, כשהוא יודע שיש גזר דין, והוא יודע אם הוא טען בכלל לעונש של פיצוי או לא, ואם זה עלה ונדון ויש סיכוי. ואם הוא יודע שיש פיצוי והוא יודע שבגזר הדין צריך לבוא עם כל הפרטים, אז הוא בודק שיש לו את כל הפרטים לפני שהוא מגיע. זה מה שהוא צריך לעשות, ואם הוא לא יעשה, אז זה לא בסדר.
<ורד וינדמן:>
זה בדיוק המועד שלפני גזר הדין. אז מה זה משנה אם זה הכרעת הדין או לפני גזר הדין.
<אלעזר כהנא:>
כי הכרעת הדין זה להעביר לכולם - - -

<היו"ר דוד רותם:>
לא, זה לא יהיה הכרעת הדין. זה יהיה או כתב האישום או גזר הדין.

<ורד וינדמן:>
גזר הדין זה לא הגיוני.

<היו"ר דוד רותם:>
זה לא הגיוני? אז זה יהיה גם בלי היגיון. אני נורא מצטער שאני חושב אחרת ממך, ופחות הגיוני מה שאת אומרת.

<ורד וינדמן:>
לא יספיקו מיום מועד גזר הדין - - -
<היו"ר דוד רותם:>
תאמיני לי שיספיקו.

<ורד וינדמן:>
עובדה שהנהלת בתי-המשפט מספרת שהם לא מספיקים היום.

<היו"ר דוד רותם:>
הבעיה היא שאם אני מחליט, אני מייתר להם את הפגישה עם רז נזרי.
<גלעד סממה:>
יש לנו עוד הרבה עבודה.

<דוד מדיוני:>
לא בטוח שרז נזרי היה מחליט אחרת.

<גלעד סממה:>
יש לנו עוד הרבה עבודה ממילא. אני לא בטוח שהוא יצטער שהתייתרה לו הישיבה. יש עוד הרבה ישיבות אחרות.

<היו"ר דוד רותם:>
אבל אני לא רוצה להכריע בין המשטרה להנהלת בתי-המשפט בעניין הזה.

<גלעד סממה:>
הדרך הנכונה זה פשוט להעביר את זה – יסלח לי קדמן כאן – בגזר הדין.

<היו"ר דוד רותם:>
נכון.

<גלעד סממה:>
התביעה כאן, ובט"פ אומרים, אין בעיה, אנחנו נעמוד בזה. אין שום בעיה, מבחינתי, כמובן, שאחר-כך הנהלת בתי-המשפט תעביר את זה, בתנאי שיש לה את הפרטים, תוך שלושה ימים, כפי שאמרנו. ולכן, אפשר לקבוע את זה, ובט"פ והפרקליטות יצטרכו לעמוד בזה. זה הכול.
<היו"ר דוד רותם:>
אתה יודע רק מה, אתה מכניס אותי לבעיה.

<גלעד סממה:>
לא.

<היו"ר דוד רותם:>
שאני אומר שהמשטרה צודקת.

<גלעד סממה:>
אז נספור לך את הפעמים שאמרת שהיא לא צודקת, נעשה מאזן, ואז נראה.

<היו"ר דוד רותם:>
לא, אתה לא צריך לעשות מאזן. 

אפרת?
<אפרת חקאק:>
אז אתה רוצה להוסיף תקנה - - -

<היו"ר דוד רותם:>
כן, שביום גזר הדין התובע יעביר להנהלת בתי-המשפט - - -

<אפרת חקאק:>
אי אפשר לכתוב, לדעתי, ביום גזר הדין, כי לפעמים כשהנאשם גם הוא קטין, אז זה לא תמיד נקרא גזר דין.

<יפעת לביא:>
הנהלת בתי-המשפט – טוב, אבל זה לא רלוונטי כאן – הם ירצו פרטים גם לגבי קטין וגם לגבי בגיר, אם אני לא טועה.

<היו"ר דוד רותם:>
אני בבגירים לא מתעסק, רק בקטינים.

<יפעת לביא:>
בפיילוט שעושים גם עם הפרקליטויות וגם עם המשטרה, יש דוגמה לטופס שבו צריך למלא את כל פרטי הנפגע. אז אפשר בתקנה הזאת לכתוב שביום גזר הדין התובע יעביר טופס פרטי הקטין הנפגע, ולחזור ולהוסיף את הטופס הזה לתקנות.

<אפרת חקאק:>
אז היינו רוצים לראות את הטופס הזה. יש לכם את הטופס?

<יצחק קדמן:>
אפשר, לפחות, לכתוב שזה יהיה לא יאוחר מיום גזר הדין? אז אולי זה ידרבן אותם לא לחכות לרגע האחרון?

<היו"ר דוד רותם:>
לא, זה יהיה ביום גזר הדין.

<גלעד סממה:>
זה לא משנה, יצחק. הם לא יעשו את זה ממילא לפני גזר הדין, אז זה לא משנה. אם כתוב: גזר הדין או לא יאוחר ממנו – הם יעשו את זה רק ביום גזר הדין.

<שירי לנג:>
חשוב שבתקנה 2 יהיה כתוב שהנהלת בית-המשפט תעביר את התיק לא יאוחר משלושה ימים, ובלבד שיתקבלו פרטי המפוצה מהתובע.

<היו"ר דוד רותם:>
נכון.

<אפרת חקאק:>
אז נוסיף תקנה שהתובע יעביר את פרטי הניזוק ביום – זה לא תמיד גזר דין, אנחנו נמצא את המונח הנכון. כי שוב, אצל נאשם שהוא קטין, זה לא תמיד גזר דין, והיו לנו בעיות עם המינוח הזה. אז נמצא את המינוח, אבל ברור לכולם למה אנחנו מתכוונים, ואולי נוסיף: לפי הטופס?

<היו"ר דוד רותם:>
על-פי הטופס. רק תנו לנו את הטופס כדי שנחליט אם לתקן אותו או לא. וממילא, מכיוון שאני לבד מצביע, אז אני יכול לתקן את הטופס גם מאוחר יותר.

<אפרת חקאק:>
ובתקנה 2 נכתוב בסוף: בהקדם האפשרי, לא יאוחר מ – כמה ימים אתה רוצה בסוף?

<היו"ר דוד רותם:>
שלושה ימים.

<אפרת חקאק:>
שלושה ימים מיום ההחלטה?
<היו"ר דוד רותם:>
מיום גזר הדין, ובלבד שהתובע - -

<יפעת לביא:>
בחוק זה מנוסח: "החלטת בית-המשפט", אז אפשר להשאיר את זה קוהרנטי - - - 
<היו"ר דוד רותם:>
- - מסר את הפרטים על-פי טופס - - -

<יפעת לביא:>
ואז אולי לא צריך לפרט את כל הפרטים, כי אם אנחנו כבר מכניסים בתקנה אחת - - -

<היו"ר דוד רותם:>
לא, לא. צריך: על-פי טופס ולמלא את הפרטים. כי אחרת, מה שיקרה זה שהתובע ישכח למלא חלק מהפרטים.

פה כתוב: "טופס זה מוגש במעמד הגשת כתב האישום".

<יפעת לביא:>
אז אנחנו נצטרך לשנות. 

<היו"ר דוד רותם:>
עד היום כך היה כתוב?

<דוד מדיוני:>
לא, כך רצינו שיהיה. 

<יפעת לביא:>
לא, זה היה טיוטה.

<דוד מדיוני:>
עד היום זה טופס שרק אחרי שהתיק הגיע אלינו היינו שולחים למפוצה – היינו מחפשים אותו, שימלא וישלח לנו. ועכשיו רצינו שזה יהיה בזמן הנכון.

<אפרת חקאק:>
ואתם מצפים מהתובע למלא גם את פרטי המוטב והאפוטרופוס? אתם עושים את זה? אלעזר, ראית את הטופס הזה?

<אלעזר כהנא:>
אני יודע. לכן זה כל-כך בעיה, הקטע של הכרעת הדין. 
לגבי אפוטרופוס – בדרך-כלל זה הורים, כן?
<היו"ר דוד רותם:>
גזר הדין.

<אלעזר כהנא:>
בגזר הדין. זה רק בגזר הדין, וזה רק באותם תיקים שיהיה פיצוי – הם יצטרכו להגיד מי האפוטרופוס. בדרך-כלל זה ההורים, אין פה הרבה אפשרויות. 
יש מקרים חריגים. חלק גדול מהתיקים זה בכלל פרקליטות. כי כשיש קטין וכשהוא מקבל פיצוי, זה הרבה פעמים פרקליטות.
<היו"ר דוד רותם:>
טוב, הלאה.

<אפרת חקאק:>
אז אתם תשלחו לנו את הטופס הזה? כי אין לנו את הנוסח הזה.

<יפעת לביא:>
אנחנו גם צריכים לעשות בו התאמות.

<אפרת חקאק:>
טוב, אז נחזור לתקנה 2. 
רציתי לשאול למה בתקנה 2 לא כתוב שגם הפרטים של הנאשם מועברים על-ידי הנהלת בתי-המשפט למרכז.

<שירי לנג:>
ברור שזה עובר.

<אפרת חקאק:>
למה זה ברור?

<שירי לנג:>
העתק גזר הדין מועבר, ושם יש גם את פרטי הנאשם.

<דוד מדיוני:>
מיכל?

<מיכל קריספין:>
כן, אין בעיה. כך זה עובד גם היום. הפרטים מועברים, אין בעיה.

<אפרת חקאק:>
היושב-ראש רוצה להוסיף: פרטי הנאשם.

יפעת, את יכולה אולי להסביר את סעיף 2(4) – מה זה הסימון הזה, ולמה צריך לכתוב את זה בתקנות?
<יפעת לביא:>
זה עניין שקשור לממשק המחשב – ואולי שירי תוכל להסביר טוב יותר – בהתחלה, בגלל שלא צירפנו טופס, רצינו כן לפרט מהם הפרטים שצריכים לעבור. יכול להיות שזה מתייתר עכשיו, אם מכניסים את הטופס. 
ולמרות שכותבים את תאריך הלידה של הניזוק, בכל זאת יש שם רובריקה שבה מסמנים שהוא אכן קטין. ולפי זה, המערכת שעוברת על גזרי הדין של אותו יום, מזהה שזה תיק של קטין – זה סימון כלשהו במחשב שמדובר בתיק פיצוי של קטין. ולפי הסימון הזה הממשק יודע להעביר את התיק למרכז לגביית קנסות. זה הדבר המרכזי שהממשק צריך כדי לדעת להעביר את התיק, ובגלל זה פירטנו את זה בתוך התקנות.
<ענת הר-אבן:>
זה גם טוב לנו, כי אם אנחנו מקבלים מספר אינדיקציות מהנהלת בתי-המשפט, אנחנו יכולים לבודד איזה תיק הוא תיק פיצוי לקטין ולטפל בו מיידית.

<אפרת חקאק:>
עכשיו יש לנו את השאלה מה קורה אם הניזוק רוצה למלא את פרטי חשבון הבנק שלו במקום. כי אני מניחה שלפעמים הוא נמצא באולם, הוא לא רוצה לחכות עד שהתיק יועבר למרכז ואז המרכז ישלח לו מכתב.
<דוד מדיוני:>
אני בעד.

<אפרת חקאק:>
אני מניחה שפרופסור קדמן יכול להסביר את הבקשה הזאת גם.

<יצחק קדמן:>
אנחנו יכולים לחסוך הרבה מאוד זמן מהתהליך. אם זה אפשרי, אז את הדברים שאחר-כך המרכז לגביית קנסות דורש מנפגע העבירה אפשר יהיה להעביר כבר בזמן גזר הדין. זה יחסוך הרבה מאוד זמן וטרחה לשלוח לו מכתב, וכל הדברים האלה.
<ענת הר-אבן:>
אבל הם מעבירים לנו ממשק, ולא מעבירים לנו ניירות.

<יצחק קדמן:>
לכן, אם היו שואלים אותי – ענת, אמרתי לך קודם – הטופס הזה שאתם רוצים להכניס לתקנות יהיה טופס שיהיו בו גם את פרטי נפגע העבירה, גם את מספר חשבון הבנק שלו, ואת הכול. זה הכי טוב, במכה אחת – ולא פעמיים לעשות עבודה.

<אלעזר כהנא:>
אבל את זה לא התובע יעביר.

<דוד מדיוני:>
למה, מה קרה? הוא לא יכול לשאול אותו מה מספר חשבון הבנק שלו?
<אלעזר כהנא:>
לא, הוא לא יעשה את זה.

<יצחק קדמן:>
הוא צריך לשאול אותו מה הכתובת, מה הטלפון.

<אלעזר כהנא:>
את מי הוא ישאל, את הילד, מה חשבון הבנק של אבא שלו?

<דוד מדיוני:>
למה לא?

<אלעזר כהנא:>
כי הוא לא יעשה את זה.

<היו"ר דוד רותם:>
לא הבנתי, מה הבעיה כשהתיק עובר למרכז - - -

<דוד מדיוני:>
אין בעיה. אני רק אומר שמה שטען יצחק קדמן, יש בו מן ההיגיון. כי בעצם אחרי שזה נוחת אצלנו, אנחנו צריכים לשלוח אליו, ולפעמים אנחנו לא מאתרים אותו. לטובתו, אם נקבל הכול מראש, יהיה לנו הרבה יותר קל להעביר לו את התשלום בזמן.

<היו"ר דוד רותם:>
יש לכם גם טלפון שלו, אתם יכולים להתקשר.

<דוד מדיוני:>
אני יכול לספר לך פה סיפורים, מכאן עד להודעה חדשה, של אלפי תיקים שגבינו בהם כספים ולא היה לנו למי להעביר כי לא קיבלנו את הפרטים של נפגע העבירה. ואחר-כך חיפשנו את נפגע העבירה, ואז זה מאוד קשה. עשינו עבודה קשה ואת רוב התיקים חיסלנו, אבל זה היה מאוד מסובך.
אם אפשר היה, כשזה עובר אלינו, עם הפרטים המלאים – זה היה חוסך המון עבודה לטובת הנפגע. 
לנו אין בעיה לעשות את זה. אנחנו עושים את זה. יש לנו טופס מדף, שולחים לו, הוא ממלא, מחתים את הבנק, הוא שולח את כל הפרטים, ורק אז מזרימים לו במס"ב, מרכז סליקה בנקאי, את הכסף. לדעתי, עדיף היה לקבל את זה מראש, אם זה היה אפשרי.
<היו"ר דוד רותם:>
כן, אבל אתה יודע, יש ילד, בא לבית-המשפט, פוסקים לו את הפיצוי – מה, הוא יודע את החשבון של אבא שלו?

<מיכל קריספין:>
אני רוצה בבקשה גם להעיר לעניין הזה. הטופס הזה הוא טופס פרטי מוטב שהחשב מבקש לקבל אותו כאשר כבר מוזנים הפרטים של חשבון הבנק, ואחת משתי החלופות: או שמחתימים את הבנק על זה שאלה באמת הפרטים, או, לחילופין, שהוא מצרף המחאה מקורית. זאת הדרישה של החשב כדי לזהות שהכסף לא מועבר לגורם אחר, וכי היו זיופים בעבר. 
אז המטרה היא לקבל את הטופס וגם לזהות אותו בתיק הנכון. בשעה שאנחנו נותנים את הטופס ומשאירים אותו בבית-המשפט – אל"ף, אין עדיין זיהוי של התיק הספציפי במרכז משום שעוד לא נפתח תיק במרכז, ואנחנו לא נדע לזהות את זה. והרי אנחנו רוצים לשלם כמה שיותר מהר. אז דווקא בפרקטיקה, לדעתי – מה גם שההערה שלך היא בהחלט במקום, כבודו – ואני חושבת, מהשטח, שנכון יהיה לעשות שאם התיק מועבר בן-לילה ולא יאוחר משלושה ימים – אנחנו ממש במספר ימים, בצ'יק-צ'ק מוציאים את הפרטים הללו למפוצה. 
הטופס יוצא מתוך התיק. כשהוא חוזר אלינו אנחנו יודעים לזהות שזה לתיק הנכון, משום שמוזן שם מספר התיק הרלוונטי. ואז זה לא הולך לאיבוד בדרך, ולכן זה חשוב.

<היו"ר דוד רותם:>
נכון. מקובל עלי.

<אפרת חקאק:>
אם הניזוק יושב בבית-המשפט ויש לו את כל המידע, למה לא לאפשר לו באותו מועד - - -

<היו"ר דוד רותם:>
למי הוא ייתן את זה?

<אפרת חקאק:>
להנהלת בתי-המשפט שתעביר את זה הלאה.

<היו"ר דוד רותם:>
הנהלת בתי-המשפט – לא מעניין אותם.

<דוד מדיוני:>
מיכל, ואם לא תתפסי אותו אחר-כך, מה תעשי?

<מיכל קריספין:>
ברגע שהם מעבירים אלינו את הפרטים, כפי שסוכם – קודם אנחנו נתפוס אותו, יש לנו כבר את כל הפרטים.

<דוד מדיוני:>
ואם לא?

<מיכל קריספין:>
ואם לא, אז התיק בכלל לא הגיע אלינו.

<דוד מדיוני:>
קיבלת את הטלפון שלו, עכשיו את מנסה ולא תופסת אותו.

<מיכל קריספין:>
לא, יש לנו כתובת שלו - -

<דוד מדיוני:>
הוא לא קיבל, מה תעשי אז?

<מיכל קריספין:>
- - הרי סיכמנו קודם שהתביעה מעבירה במועד גזר הדין את כל הפרטים. חלק מהפרטים הם אותם פרטים שנדרשים לנו כדי להעביר את טופס 890, ואז אין בעיה.

<דוד מדיוני:>
בכמה מקרים אנשים לא מקבלים דבר דואר בזמן? מיכל, מה זה קשור?

<מיכל קריספין:>
לא, דבר הדואר קשור למתי אנחנו שולחים אליהם. אנחנו שולחים אליהם עם הפרטים שהם מזינים, ואז חזקה עלינו שזה נכון.

<דוד מדיוני:>
זה בטוח נכון, והוא לא קיבל – מה תעשי אז? ברגע שאת אותו נוהל של טופס את כבר מקבלת מראש במקרים שזה מתאפשר, אז למה לא? זה חוסך עוד המון עבודה.
<מיכל קריספין:>
אני בעד לקבל אותו מראש. אבל יש חומר שהחשב מחייב אותו לצרף - - -

<דוד מדיוני:>
את אותו חומר נבקש לקבל עכשיו. מה זה משנה? חבר'ה, זה לא כמויות אדירות.

<אפרת חקאק:>
וזה רק להוסיף את זה כאפשרות. לא כחובה.

<מיכל קריספין:>
ואז אני אצטרך לקשר אותו לתיק הספציפי, והזכרתי קודם שעדיין אין לנו תיק מרכז פתוח ולא נדע לייחס את הטופס לתיק הספציפי.

<היו"ר דוד רותם:>
נכון. הרי הם יקבלו את הטופס בממשק תוך שלושה ימים, הם יקבלו את זה לפני שיש להם תיק.

<אפרת חקאק:>
לא, הם לא אמורים את זה לפני שהנהלת בתי-המשפט מעבירה את החומר.

<היו"ר דוד רותם:>
יחד עם זה.

<שירי לנג:>
אני צריכה לבדוק את זה, כי זו דרישה שאנחנו שומעים עליה בפעם הראשונה היום, והממשק כבר אופיין ופותח. ועכשיו, להוסיף את הדבר הזה – אני לא יודעת, יכול להיות שזה יעכב את כל הממשק.

<היו"ר דוד רותם:>
לא צריך את זה. אז זה ייקח עוד יומיים, ואתם תדעו בדיוק, עם שיק, עם כל מה שהחשב דורש. זה לא נורא.

<יצחק קדמן:>
בכל התהליך הזה לא נאמר תוך כמה זמן, מהרגע שהמרכז לגביית קנסות קיבל את החומר – והוא צריך לקבל אותו תוך שלושה ימים מיום גזר הדין – תוך כמה זמן הוא פונה לנפגע העבירה עם הטופס שלו, עם המכתב, וכדומה.

<היו"ר דוד רותם:>
תוך זמן סביר.

<אפרת חקאק:>
זה מופיע בתקנה 5. וגם פה היושב-ראש הציע להוסיף: בהקדם האפשרי ולא יאוחר מ-X ימים.

<ענת הר-אבן:>
אין בעיה, נרשום: לא יאוחר משבעה ימים.

<אפרת חקאק:>
כמה ימים היושב-ראש רוצה?

<היו"ר דוד רותם:>
עשרה ימים.

<יצחק קדמן:>
הם מוכנים לשבעה.

<היו"ר דוד רותם:>
מה זה מעניין אותי מה שהם מוכנים? אני רוצה עשרה ימים.

<אפרת חקאק:>
האם משרד המשפטים יכול להסביר ליושב-ראש גם איך בדיוק הנאשם משלם את הפיצוי? פיזית, מה עליו לעשות?

<יפעת לביא:>
בעיקרון, הסכמנו שבגלל שהתקנות האלה משנות את ההליך – שעד עכשיו הנאשם היה יכול לרדת למזכירות בית-המשפט ולשלם, ומעכשיו הוא ישלם ישירות למרכז לגביית קנסות – הדבר הזה כתוב בתקנות, והנאשם יידע על זה ברגע שהוא יילך למזכירות בית-המשפט. הוא יקבל שם טופס שכבר יש לו טיוטה, ושהכינו אותה יחד הנהלת בתי-המשפט והמרכז לגביית קנסות, ושמסבירה לו בדיוק איך הוא יכול לשלם. 
הוא יכול לגשת לכל סניף של בנק הדואר – ואת זה אולי המרכז יידע להסביר טוב יותר – ולשלם בצורה מקוונת. עם הצגה של תעודת זהות יעלו הפרטים של החוב שלו והוא יוכל לשלם ישירות שם, או באתר אינטרנט, וכל הדברים האלה כתובים בדף שיחולק לנאשם. יש לך טיוטה שלו, נכון, אפרת?
<אפרת חקאק:>
לא, אין לי.

<יפעת לביא:>
אין לך? אז אני יכולה גם לתת לכם לראות.

<אפרת חקאק:>
צריכים להוסיף בהנחיה לנאשם, שהוא לא ילך לשלם למחרת. שיחכה שלושה ימים.

<שירי לנג:>
בעיקרון הוא יוכל לשלם למחרת כי התיק יעבור באותו לילה ברוב המקרים.

<מיכל קריספין:>
אבל ברגע שאומרים לו תוך שלושה ימים, ואנחנו אומרים: לא יאוחר משלושה ימים – אז כדי לא לטרטר את החייב, ואז הוא עלול לגשת תוך יום ולא יהיה לנו את התיק - - -

<היו"ר דוד רותם:>
לא חשוב, הוא ייגש באותו יום וישלם – עד שאתם תקבלו את הפרטים, כי אתם שולחים את הטופס ואתם לא יודעים לאן להעביר את זה, זה ילך אצלכם לאיבוד. לא יקרה כלום אם הוא ישלם אחרי יום-יומיים.

<מיכל קריספין:>
התיק לא יהיה אצלנו, מאחר שאם הם מעבירים אלינו את התיק תוך שלושה ימים בממשק, אז הוא יבוא לשלם ולא יהיה לו איפה לשלם.

<יפעת לביא:>
אפשר להוסיף הערה כזו. אם הפרטים לא מגיעים למרכז, אז בכלל לא נפתח תיק במרכז והנאשם לא יכול לשלם. בטופס הזה, שיש בו את כל הפרטים – איפה הוא יכול לשלם, ומה הטלפון לבירורים – אפשר לציין גם תחילת תשלום אחרי שלושה ימים.

<אפרת חקאק:>
האם היושב-ראש רוצה להוסיף משהו מהנושא הזה לתקנות? כי כל זה לא מופיע בתקנות.

<היו"ר דוד רותם:>
טוב, זה יופיע בטופס, לא?

<אפרת חקאק:>
הטופס הזה לא קשור לתקנות. הטופס הזה הוא לפי נוהל פנימי.
<היו"ר דוד רותם:>
טוב, אני רק רוצה לראות אותו.

<אפרת חקאק:>
אז יפעת מביאה את הטופס עכשיו. ואם כן, אז אנחנו צריכים לחשוב על תקנה 4. 
בתקנה 4 הצעתם שהנאשם לא יחויב בפיגורים עד היום השביעי מיום החלטת בית-המשפט, יכול להיות שצריכים להוסיף כמה ימים - - -

<היו"ר דוד רותם:>
בנק הדואר יודע שהוא יכול לקבל תעודת זהות?

<דוד מדיוני:>
זה עובד בכל סניפי בנק הדואר, לכלל חייבי המרכז ולא רק לקנסות.

<אפרת חקאק:>
זה לא תשלום תוך שלושה ימים מיום החלטת בית-המשפט. זה אחרי שלושה ימים.

<יפעת לביא:>
"אחרי", כן. אני כתבתי את זה עכשיו.

<היו"ר דוד רותם:>
אני רק רוצה להבין, איפה הוא? מדיוני?

"במידה ולא ישולם הפיצוי במועדו, יתווספו לחוב פסיקת ריבית. כמו כן עשוי המרכז לגביית קנסות, אגרות והוצאות, לנקוט נגדך באמצעי גבייה לרבות הטלת עיקולים על נכסיך, הגשת בקשות להטלת הגבלות רישיון הנהיגה שלך, עיכוב יציאתך מן הארץ וכינוס נכסיך."
 מה זה "רישיון הנהיגה שלך"? מה אתם עושים אתו? פשוט, כתוב פה ביידיש, לא בעברית.

<ענת הר-אבן:>
אנחנו יכולים לעבוד על הנוסח של הטופס הזה.

<היו"ר דוד רותם:>
טוב, בסדר. רציתי רק לומר שהוא לא בעברית, הטופס הזה.

<ענת הר-אבן:>
אז אנחנו נעבוד הנוסח שלו. נבהיר את הפיסקה.

<היו"ר דוד רותם:>
טוב.

<אפרת חקאק:>
האם היושב-ראש רוצה להוסיף שמישהו ייתן לנאשם את הטופס הזה בבית-משפט? שנכתוב את זה בתקנות?

<קריאה:>
מי ייתן את זה?

<גלעד סממה:>
המזכירות של בתי-המשפט.

<היו"ר דוד רותם:>
אז לא צריך לכתוב את זה בתקנות.

<אפרת חקאק:>
בתקנה 4, האם אתם רוצים להשאיר שבעה ימים? כמה זמן אתם רוצים לתת לנאשם?

<היו"ר דוד רותם:>
"החל ביום השביעי", כן.

<יפעת לביא:>
אפשר להשאיר את זה, עכשיו, כשהתחייבנו שהפרטים יעברו במועד החלטת בית-המשפט.

<אפרת חקאק:>
אז אפשר להשאיר את זה ביום השביעי?

<היו"ר דוד רותם:>
כן.

<יפעת לביא:>
כן.

<שירי לנג:>
אבל זו לא החלטה. יכול להיות שתהיה החלטה, אבל כתבנו בתקנה 2 שהתיק יועבר בתנאי שיש אצלנו את כל פרטי המפוצה - - -

<יפעת לביא:>
וכתבנו בתקנה קודם שהמשטרה מעבירה את הפרטים ביום החלטת בית-המשפט.

<שירי לנג:>
ואם זה לא יקרה? ויכול להיות שלמרות שכתוב בתקנות, לא נקבל את הפרטים במועד גזר הדין. אז הנאשם יצטרך לספוג את הפיגורים.

<היו"ר דוד רותם:>
אני כבר קובע דיון נוסף בעוד שישה חודשים, כדי לראות אם התביעה מעבירה לכם.

<קריאה:>
למה לא?

<קריאה:>
אנחנו נשמח.

<קריאה:>
מקובל עלינו.

<היו"ר דוד רותם:>
לא שאני אהיה. אבל מישהו אחר ינהל את זה.

<גלעד סממה:>
אתה ממלא למישהו אחר את לוח הזמנים, אני מבין.

<אפרת חקאק:>
אז נשאיר את זה: "ביום השביעי מיום מתן החלטת בית-המשפט". ושוב, זה בהנחה שהתביעה מעבירה את הפרטים באותו יום.

תקנה 5 – נגיד שכשהמרכז מקבל את פרטי התיק הוא ישלח מכתב בהקדם האפשרי ולא יאוחר מעשרה ימים. ואת מה שבסוגריים נוריד, כי זה כבר לא רלוונטי.
ופה רציתי לשאול, האם תמיד אתם יודעים מיהו המוטב ביום גזר הדין? זה תמיד ברור מהחלטת בית-המשפט?

<ענת הר-אבן:>
עכשיו צירפנו את הטופס, ושם התביעה ממלאה מי האפוטרופוס.

<אפרת חקאק:>
לא, אבל מהחלטת בית-המשפט – האם יש לכם בעיות בפרקטיקה בדבר הזה?

<גלעד סממה:>
לגבי מה? לגבי מיהו הניזוק?

<אפרת חקאק:>
לא, מי המוטב.

<מיכל קריספין:>
מי המוטב לתשלום, באיזה מועד? סליחה, לא הבנתי את השאלה.

<אפרת חקאק:>
אחרי גזר הדין. האם יש לכם מקרים שאתם לא יודעים?

<מיכל קריספין:>
בדרך-כלל אין בעיות. אבל הטופס הזה בדיוק מסדיר את העניין הזה, שיגידו לנו למי צריך לשלם – או לאפוטרופוס, או לקטין, או למישהו אחר שבית-המשפט קבע. ולכן הסדרנו את זה באופן מפורט כזה בטופס.

<גלעד סממה:>
זה המסמך שהמרכז לגביית קנסות מעביר לנפגע העבירה, לא?

<קריאה:>
כן.

<אפרת חקאק:>
תקנה 6 – המרכז ישלם את הסכום לא יאוחר מ-60 מיום קבלת מלוא הנתונים. זה אומר עד שהנפגע מחזיר להם את הטופס – ואתה תראה את הטופס בעוד שנייה – ורק אז הם מתחייבים לשלם תוך 60 יום. האם המועד הזה מקובל עליך?

<היו"ר דוד רותם:>
כן.

<יצחק קדמן:>
אפשר לקצר את ה-60 יום? מפני שאנחנו הוספנו עכשיו כמעט שבועיים לתהליך – שלושה ימים אחרי גזר הדין, ואחר כך עוד עשרה ימים עד שהם שולחים. 

<היו"ר דוד רותם:>
אסון נוראי שזה יהיה חודשיים וחצי ולא חודשיים? מה האסון בנושא הזה?

<יצחק קדמן:>
האסון הוא שהרבה פעמים הקורבן שאנחנו רוצים לעזור לו בפיצוי ובשיקום, כבר מושך את העניין הזה הרבה מאוד זמן. כל מה שאנחנו יכולים לעשות כדי להקל על הקורבן - - -
<היו"ר דוד רותם:>
זה אפילו לא מתחיל להקל על הקורבן. אנחנו מדברים על ניהול משפט שנמשך בדרך-כלל – כמה זמן לוקח משפט במדינת ישראל?
<אלעזר כהנא:>
תלוי איזה משפט. הוא יכול להיות בין חצי שנה, לא יודע, אפילו פחות - - -
<היו"ר דוד רותם:>
וכמה זמן עד שמגישים כתב אישום?

<אלעזר כהנא:>
מה, סטטיסטיקה?

<היו"ר דוד רותם:>
כן, בערך.

<אלעזר כהנא:>
זה תלוי. אם יש עצור, אז זה 30 יום. תלוי מה, תלוי מאוד, זה יכול להיות מהר, זה יכול היות לאט.

<היו"ר דוד רותם:>
אנחנו מדברים פה על שישה-שבעה חודשים עד שיש החלטה של בית-משפט, בכל מקרה. 

<יצחק קדמן:>
לפעמים זה הרבה יותר.

<היו"ר דוד רותם:>
אני מדבר על המקרה הטוב.

<יצחק קדמן:>
יש כבר את כל הנתונים, למה לא - - -

<היו"ר דוד רותם:>
כי המרכז גם צריך לארגן את עצמו.

<גלעד סממה:>
לא רק זה. אנחנו גם עושים ניסיונות גבייה מהנאשם.

<קריאות:>
לא, זה לא קשור.

<היו"ר דוד רותם:>
לא, אתם צריכים לשלם בלי לגבות. אדוני, לא קרה כלום. יש כאן כמה דברים שחייבנו את המרכז לגביית קנסות לעשות מעשים טובים.

<גלעד סממה:>
בהסכמה מלאה שלהם.
<דוד מדיוני:>
תמיד אנחנו עושים מעשים טובים.

<היו"ר דוד רותם:>
גם אם הם לא מסכימים, זה היה מתקבל. זה היה חוק של אורלי לוי.
<גלעד סממה:>
בהסכמה מלאה שלהם וביוזמתם - -
<היו"ר דוד רותם:>
זה היה חוק של אורלי לוי. לא ביוזמתם.
<דוד מדיוני:>
אבל מה היא רשמה שם? ביטוח לאומי. לא המרכז לגביית קנסות.

<היו"ר דוד רותם:>
כן, נכון.

<גלעד סממה:>
- - כשמשרד המשפטים ודוד מדיוני החליטו לקדם ולמחוק את הביטוח הלאומי, ולעשות את זה בעצמם.

<היו"ר דוד רותם:>
קדמן, בספר השנה תכתוב איזה עמוד הוקרה לדוד מדיוני ומשרד המשפטים.
<יצחק קדמן:>
אני ברצון אעשה את זה לכל השותפים בחוק הזה כי הוא מאוד חשוב. אני אומר שוב, אני מבקש שלא תורידו את זה כלאחר יד - - -

<היו"ר דוד רותם:>
אני מוריד את זה כלאחר יד כי הם לא יעמדו בזה. אתה יודע, גם להם יש פרוצדורות.

<יצחק קדמן:>
לא, אני נותן להם קרדיט גדול יותר.

<היו"ר דוד רותם:>
אתה נותן להם קרדיט כי אתה לא מכיר אותם. 

<יצחק קדמן:>
אתה רואה, עכשיו קלקלת את כל מה שעשית קודם.

<דוד מדיוני:>
דע לך שהוא אוהב אותנו מאוד. רק מתעלל בנו, זה לא משהו רציני.

<יצחק קדמן:>
דוד, אתם לא יכולים לעשות את זה תוך 30 יום, להוציא לו את השיק?

<גלעד סממה:>
לא, היו לנו כבר המון ויכוחים.

<דוד מדיוני:>
אבל בהצעת החוק סגרנו 60. אז למה פתאום לשנות את זה עכשיו?

<יצחק קדמן:>
מפני שנוספו פה עוד כל מיני מרכיבים בדרך.

<דוד מדיוני:>
אבל גם הזוכה, המפוצה, צריך להיות אחראי קצת לגורלו. שלחו לך – תשלח מהר את המכתב בחזרה.

<יצחק קדמן:>
הוא שולח מהר, אבל אתה רוצה אחר-כך 60 יום.

<דוד מדיוני:>
זה עד 60 יום. יכול להיות שנשלח עוד לפני.

<היו"ר דוד רותם:>
כתוב: לא יאוחר מ-60 יום.

<דוד מדיוני:>
בדיוק.

<היו"ר דוד רותם:>
אם מדיוני הוא טוב-לב באותו בוקר, הוא יכול לשלוח את זה באותו יום. אבל החשש הזה לא מתקיים.

<יצחק קדמן:>
יש לי עוד שאלה. בכל המהלך הזה של ההעברות לא צוינה דרך ההעברה. למשל, האם צריך לשלוח את זה לנפגע בדואר רשום, או לא? אני לא יודע מה הפרוצדורה הנוהגת כיום. יש חוקים, למשל, ועדות ערר במשרד החינוך, שכתוב גם איך שולחים הודעה למי שמבקש לערער על ועדת השמה. כתוב שם: אישור מסירה או דואר רשום, או כל מיני דברים. פה אין שום התייחסות. האם זה במקרה או שלא במקרה שאין התייחסות?

<היו"ר דוד רותם:>
אני לא רוצה לסבך את החיים. אחר-כך עוד יגידו לי: צריך מסירה מלאה, וצריך מסירה חלקית, בדואר רשום, עם אישור מסירה. ועד שהם ישלחו את זה וזה יגיע אליו, יעברו עוד חודשיים.

<דוד מדיוני:>
מה מפריע לך? מה הסצנריו שאתה חושב שהוא בעייתי פה?

<יצחק קדמן:>
אם הפרוצדורה היא שממילא אתם שולחים את זה בדואר רשום, ואנחנו לא נדרוש את זה - - -

<דוד מדיוני:>
את מה אנחנו שולחים בדואר רשום? את הטופס?

<יצחק קדמן:>
אתם מודיעים לנפגע: דע לך שאנחנו רוצים להעביר לך כסף, תעביר לנו את פרטיך, צילום של תעודת זהות שלך, צילום של שיק "לא לתשלום", כל הדברים האלה – איך אתם מעבירים את זה לנפגע?

<היו"ר דוד רותם:>
הם שולחים לו את זה בדואר. מה הבעיה?

<דוד מדיוני:>
מיכל, איך אנחנו שולחים לו את זה היום?

<מיכל קריספין:>
שולחים את זה היום בדואר רגיל.

<דוד מדיוני:>
רגיל?

<היו"ר דוד רותם:>
כן, אני רוצה להגיד לך משהו. זה הרבה יותר טוב בדואר רגיל.

<מיכל קריספין:>
כן, בדואר רשום הם בדרך-כלל לא באים לקחת.

<היו"ר דוד רותם:>
יש אנשים שיש להם כללים – דואר רשום הוא לא דבר שלוקחים, כי אף אחד לא שולח לך כסף בדואר רשום. זה רק קנסות.

<דוד מדיוני:>
הם יחשבו שזה קנס תנועה.

<יצחק קדמן:>
זה תקדים ששולחים לך משהו.

<היו"ר דוד רותם:>
הם לא שולחים לך בדואר רשום. הם שולחים לך את זה לחשבון. בדואר אף אחד לא לוקח סיכונים.

<יצחק קדמן:>
עוד שאלה: יש אפשרות לעשות את כל ההודעות האלה בדואר מקוון?

<גלעד סממה:>
אולי הם יעשו. יצחק, השאלה היא למה לקבוע את זה. הרי מה, עכשיו תכתוב מקוון, בסוף יגיעו למסקנה שזה לא טוב, יצטרכו לבוא לכאן ולתקן את התקנות. לְמה?

<יצחק קדמן:>
אתה כתבת את זה באיזשהו מקום ממילא.

<גלעד סממה:>
אני?

<קריאה:>
זה מופיע בטופס, אבל לא בתקנה 2.

<יצחק קדמן:>
במכתב, כן. 

"פרטי חשבון בנק לצורך העברת כספי פיצוי לניזוק – מוצע לאפשר לניזוק לשלוח את הטופס ועותק של השיק המבוטל גם בפקס או דואר אלקטרוני."
<אפרת חקאק:>
זו ההערה שלי, וזה ההיפך.

<גלעד סממה:>
מוצע גם, בנוסף.

<אפרת חקאק:>
זו שאלה אחרת. זה אם לאפשר לניזוק לשלוח בחזרה את הטופס בפקס ולא בדואר.

<גלעד סממה:>
צריך לאפשר כמה שיותר דרכים.

<דוד מדיוני:>
לנו אין בעיה לשלוח לו במייל, אם יהיה לנו את המייל.

<היו"ר דוד רותם:>
כן, אבל יש לכם בעיה לקבל ממנו את החומר בחזרה בפקס.

<דוד מדיוני:>
נכון. את זה הוא יהיה חייב לשלוח במעטפה. כי יש דוגמת שיק, לדוגמה.

<היו"ר דוד רותם:>
דוגמת שיק? אתה רוצה לראות שאני מעביר לך בפקס דוגמת שיק?

<מיכל קריספין:>
לא, לא, אני לא רוצה.

<דוד מדיוני:>
לא.

<היו"ר דוד רותם:>
אני יודע שאתם לא רוצים, כי זו עבודה הרבה יותר קשה. מישהו צריך ללכת לפקס, לקחת את החומר, לספור שבאמת הגיעו כל הדפים. זה מסובך. הרבה יותר טוב במעטפה.

<אפרת חקאק:>
למה לא לאפשר לניזוק לשלוח בפקס או בדואר?

<ענת הר-אבן:>
כי ההוראות של החשבות הן שצריכים לראות הנייר האלה גם מקוריים. כשזה מגיע בפקס, הרבה פעמים זה לא מגיע ברור וקריא. אחר-כך צריך להתקשר אליו.
<קריאה:>
גם היו זיופים בעבר.

<גלעד סממה:>
אני לא מבין מה הטרחה הגדולה של נפגע עבירה להעביר את זה במעטפה.

<היו"ר דוד רותם:>
לא, אני רוצה להבין למה במרכז לגביית קנסות אין מישהו שיושב ליד הפקס.

<גלעד סממה:>
יושבים ליד הפקס. אבל מה שקורה זה שאחר כך זה מגיע חתוך מהצד, או מלמטה, או שלא מבינים את הכתב, ואז יוצרים קשר - - -

<היו"ר דוד רותם:>
תגיד לי, אני לא מבין, להם יש פקסים חדשים, לא כמו בלשכת הסעד.

<גלעד סממה:>
אתה לא ראית את הלשכות החדשות של ההוצאה לפועל.

<היו"ר דוד רותם:>
אני לא באתי. אני קיבלתי הזמנה, נפגעתי ממנה.

<דוד מדיוני:>
למה?

<היו"ר דוד רותם:>
למה? "ברכות – דוד מדיוני; שר המשפטים." אדוני, שר המשפטים הוא מעליך.

<דוד מדיוני:>
לא, זה לא קשור. כי אני מנחה הטקס. ואתה לא צריך להיפגע בשביל יעקב. אני ויעקב מתואמים פיקס ופוקס. תהיה רגוע.

<היו"ר דוד רותם:>
לכן אני נפגע, שאתם מתואמים.

<דוד מדיוני:>
אה, הבנתי.

<ענת הר-אבן:>
לעניין קבלת הטופס בפקס, ההוראות והדרישה של החשב – ובצדק, כי אני מבינה את הצד הביקורתי העניין הזה – יש צורך לקבל את הטופס המקורי יחד עם צירוף של המחאה מקורית עם סימן "קרוס" שיהיה רק כדוגמה, ולא לפירעון, מהסיבה שהיו לנו הרה מאוד סיופים בעבר. ובצדק רוצים לזהות שהכסף מגיע לגורם המתאים. ברגע שפותחים את האפשרות לשלוח אותו בפקס, הסיכוי שמישהו אחר יקבל את זה, הולך ועולה.

<היו"ר דוד רותם:>
אבל אני תמיד מצלם את השיק ושולח צילום שלו. אני לא שולח שיק מקורי.

<ענת הר-אבן:>
אני לא יודעת מה כבודו עושה, אבל אלו הדרישות של החשב במקרה שלנו, ובצדק, בעיני. המטרה שלנו היא שהכסף יגיע לידיים הנכונות ולמנוע מצבים של זיופים.

<קריאה:>
יש לזה גם הצדקות נוספות, מעבר לזיופים.

<היו"ר דוד רותם:>
אין שום הצדקות. עצלנות בעיקר.

<יצחק קדמן:>
היום עושים עסקאות של מיליונים, בדואר אלקטרוני, לוקחים חתימה אלקטרונית, עם כל המסמכים - - -

<היו"ר דוד רותם:>
לא, לא, קדמן, תעשה לי טובה, אל תתחיל לעשות לי פה עם חתימה אלקטרונית, עם כל השטויות האלה. מספיק היה לי פה את זה בתקנות הביומטריה. עזוב את זה - -

<גלעד סממה:>
מדובר באנשים פשוטים.

<היו"ר דוד רותם:>
- - לא תקנות אלקטרוניות ולא כלום.
<אפרת חקאק:>
כשהניזוק לא שולח שיק, אלא מקבל את אישור הבנק – גם את זה אתם חייבים כמקורי?

<מיכל קריספין:>
אלה הדרישות של החשב, ובצדק, משום שיש זיופים. כשאתה מקבל את זה בפקס, קשה לך לראות את החתימה המקורית, אתה לא יכול לראות חתימה מקורית. רוצים לראות חתימה וחותמת של הבנק, ובצדק. 
שימו לב מהי המטרה. המטרה היא שהכסף יגיע לידיים הנכונות. אין כאן שום עניין בעיכוב. עדיף עיכוב של עוד יום-יומיים במשלוח דואר, על פני אפשרות שמישהו אחר יקבל את הכסף בגלל זיופים בדרך.

<אפרת חקאק:>
יש לי עוד שאלה טכנית. אם הניזוק לא מקבל את המכתב הזה והוא רוצה להתקשר למרכז, לדעת מה קורה, ואין לו את מספר התיק - - -
<דוד מדיוני:>
יש לנו מוקד שפועל כל יום.

<מיכל קריספין:>
נכון. יש מוקד מידע, ובמוקד המידע פתחנו אפשרות בטלפון מסוים שמיועד רק לנפגעי עבירה, כדי שיוכלו להתקשר ולהגיע מהר יותר למוקדן ולקבל את הפרטים.

<היו"ר דוד רותם:>
והמוקדן יכול לזהות לפי תעודת זהות?

<מיכל קריספין:>
או שהוא נותן את תעודת הזהות של החייב, או את מספר תיק בית-המשפט.

<היו"ר דוד רותם:>
לא של החייב.

<מיכל קריספין:>
לא. כדי שאפשר יהיה לזהות את התיק הספציפי, כשקורבן העבירה מגיע לאותו טלפון ייעודי, אז או שהוא נותן את השם שלו ואפשר להעלות את התיק – יש לו כמה אפשרויות – או לחילופין, הוא נותן את מספר תיק בית-המשפט. ככל שיש יותר אפשרויות, קל יותר להגיע לתיק.

<היו"ר דוד רותם:>
הטלפון זה 35592*?

<מיכל קריספין:>
35592* זה המוקד שלנו. ובתוכו, כדי להקל על נפגעי עבירה, נתנו מספר ייעודי נוסף רק להם, והם יוכלו להגיע למספר הזה. אפס שלוש שש מאות ומשהו – פרסמנו אותו שם בטופס.

<גלעד סממה:>
כל הכבוד למרכז.

<ענת הר-אבן:>
המספר הזה יופיע על הטופס שנשלח לאנשים. לשים אותו בתקנות זה בעיה, כי אז זה חושף את הטלפון לכלל הציבור.

<אפרת חקאק:>
את יכולה למתוח קו כדי שנראה שאמור להיות שם מספר, אבל זה לא יופיע בתקנות.

<היו"ר דוד רותם:>
אבל זה מעניין מה שכתבתם פה: בהזדהות על-ידי מספר תיק בית-משפט או מספר הליך של המרכז.

<מיכל קריספין:>
או באמצעות תעודת זהות – אם יש לו את הפרטים של החייב.

<היו"ר דוד רותם:>
של הקורבן.

<יצחק קדמן:>
על מה את מדברת?

<מיכל קריספין:>
סליחה, תנו לי להסביר איך זה מתנהל היום.

במרכז לגביית קנסות תיקים מתנהלים על שמות של חייבים. הנושא של פיצוי בהליך פלילי – כמובן שהוא חשוב, הוא בראש מעייננו, ויש אפשרות לזהות על-פי שמו של החייב, יש תוכנית מסוימת שאנחנו מריצים ואפשר לזהות ככל שיש לנו את כל הפרטים האלו. אבל אנחנו פותחים בפניו כמה אפשרויות: או מספר תיק בית-משפט, או מרכז תיק מרכז אם יש בידו את תיק המרכז, או שהוא נותן את השם שלו ואת פרטי הזיהוי שלו - -
<יצחק קדמן:>
של מי?

<מיכל קריספין:>
של המפוצה.

<דוד מדיוני:>
רגע, אנחנו כן מאפשרים תעודת זהות של נפגע עבירה?

<מיכל קריספין:>
אנחנו מאפשרים תעודת זהות שלו.

<דוד מדיוני:>
זאת אומרת, כשהוא מציג את עצמו עם תעודת הזהות שלו.

<מיכל קריספין:>
נכון להיום, למערכת שלנו קשה לאתר על-פי מספר תעודת זהות של מפוצה – זה נכון.

<גלעד סממה:>
כי אתם עובדים לפי חייבים.

<מיכל קריספין:>
נכון. כי אין לנו את כל הפרטים האלה במערכת, נכון להיום.

<היו"ר דוד רותם:>
כי המערכת מפגרת.

<גלעד סממה:>
אבל כשנפגע עבירה מתקשר לברר פרטים, הכי פשוט זה לתת את תעודת הזהות שלו. הרי אתם מקבלים את הפרטים האלה מהנהלת בתי-המשפט - -

<יצחק קדמן:>
היום זה לא אפשרי.

<גלעד סממה:>
רק רגע, יצחק, אני בעדך. 
היום אתם מקבלים מהנהלת בתי-המשפט – קבענו את זה כרגע, שתקבלו את הפרטים של הניזוק.
<מיכל קריספין:>
נכון, בסדר. לא תהיה בעיה, אמרתי.

<דוד מדיוני:>
כשהוא יתקשר, הוא יגיד את תעודת הזהות של עצמו – זהו, מספיק, נפתח לנו החלון של התיק ואפשר להתחיל.

<יצחק קדמן:>
זה מצוין, רק שתדע שהיום זה לא ככה. מהניסיון שלנו היום, באמת דורשים ממנו תעודת זהות של זה שפגע בו. וזה אומר, אתה יודע מה, תחפש - - -

<דוד מדיוני:>
סליחה, בתיקים הרגילים של היום, מה שמעניין אותו זה שכל עוד החייב לא שילם, אז בעצם אין טריגר והוא לא מקבל כסף. כל הרפורמה המדהימה שישנה פה היום, זה שבמקרה הזה הוא מתקשר עבור עצמו. החייב לא מעניין אותו, כי מעניין אותו שאנחנו נעביר לו את התשלום. זה אחרת לגמרי.

<גלעד סממה:>
האינטרס שלו הוא אחר כאן.

<מיכל קריספין:>
אני רק רוצה לציין עוד דבר.

<דוד מדיוני:>
רק אם הוא טוב.

<מיכל קריספין:>
הוא טוב. 
אם האפוטרופוס הוא זה שהפרטים שלו נמצאים בידינו כמי שרשאי לקבל את הכספים בעת הגשת התביעה, אז ברגע שהמפוצה עצמו, הקטין יתקשר, לא יהיה לנו את הפרטים כי אין לנו את מספר תעודת הזהות שלו. ואז לא נוכל לאתר את זה.

<יצחק קדמן:>
למה אין לכם? יש את זה בטופס.

<מיכל קריספין:>
יהיה לנו את מה שממלאים על-ידי התביעה. אם על-ידי התביעה, בית-המשפט, למשל, פסק שהכסף מוחזר לטובת גורם מסוים שהוא לא הקטין עצמו או לא אפוטרופוס שלו, אז אותו גורם הוא זה שאפשר. כי הרי מה שמצוין לנו ומועבר על-ידם זה הפרטים של אותו גורם שאנחנו מעבירים לו את הכסף.

<קריאות:>
לא, לא.

<קריאה:>
גם וגם.

<אלעזר כהנא:>
אנחנו מעבירים את השם - -

<יצחק קדמן:>
אתם מעבירים גם תעודת זהות של הקורבן.
<אלעזר כהנא:>
תעודת זהות של נפגע העבירה והאפוטרופוס – זה בדרך-כלל הורים. לא את המוטב, את המוטב אנחנו לא יודעים.

<דוד מדיוני:>
ענת, יש גם וגם, אז אין בעיה.

<מיכל קריספין:>
אם הם ימלאו את כל הפרטים, אז אין בעיה.

<היו"ר דוד רותם:>
מה זה, אם ימלאו את כל הפרטים? 
<יצחק קדמן:>
צריך תקנה, לכתוב שימלאו את כל הפרטים.

<היו"ר דוד רותם:>
לא הבנתי, מה, יש לך ספק שהמשטרה ממלאת אחר התקנות? כתוב שהם צריכים למלא, אז הם ממלאים.

<דוד מדיוני:>
טוב, אחרי חצי שנה נחזור אליך ונראה.
<היו"ר דוד רותם:>
לא אלי.

<דוד מדיוני:>
איך אתה כבר יודע?

<היו"ר דוד רותם:>
אני יודע.

<דוד מדיוני:>
שלי אתמול אמרה שהיא תזכה בבחירות.

<היו"ר דוד רותם:>
שתיקח, מה זה משנה? אני לא אהיה יושב-ראש ועדת החוקה. 

<יצחק קדמן:>
הוא הולך להיות - - - שלך. לא הבנת?

<אפרת חקאק:>
את התנגדת להצעה לאפשר לניזוק להעביר את הפרטים שלו באותו מועד של גזר הדין בגלל שאת לא יכולה לקשר בין תעודת הזהות שלו לתיק אחר-כך. עכשיו את אומרת לי שתהיה אפשרות לקשר.

<מיכל קריספין:>
כן, עכשיו אני אומרת שתהיה אפשרות לקשר.

<אפרת חקאק:>
אז למה לא לאפשר לניזוק ביום גזר הדין להעביר את הפרטים האלה?

<מיכל קריספין:>
כי כשביום גזר הדין התיק עוד לא הועבר אלינו, אז אין זיהוי. הרי מה שאתם מציעים זה שהטופס יהיה בבתי-המשפט, ואז הוא ימלא אותו. לנו עדיין לא נפתח, עוד לא הגיע התיק למרכז.

<קריאה:>
הנהלת בית-המשפט תעביר לכם – זה מה שהיא התכוונה.

<מיכל קריספין:>
אבל הנהלת בתי-המשפט תעביר אלינו את הפרטים האלה - - 

<דוד מדיוני:>
מיכל, בואי שבי לידי.

<יצחק קדמן:>
יחד עם גזר הדין. הוא ייתן את זה לבית-המשפט, ושם יעבירו לכם את הכול ביחד.

<היו"ר דוד רותם:>
ואז מה שיקרה זה – או שכן יעבירו, או לא יעבירו, ישכחו להעביר. ומכיוון שיהיה מסומן אצלם שכבר נתנו טופס, אז לא ישלחו לו גם תוך 30 יום.
<יצחק קדמן:>
אתה שאלת קודם – עולה על דעתך שהמשטרה לא תשלח?

<היו"ר דוד רותם:>
לא. אתה אומר, הנהלת בתי-המשפט, שם זה איפשהו ייתקע במחשב. זה לא נשלח בפקס.

<אפרת חקאק:>
האם יש ליושב-ראש הערות לגבי המכתב שיישלח לניזוק?

<היו"ר דוד רותם:>
לא.

<אפרת חקאק:>
יש כמה שינויים מהנוסח שנשלח בהתחלה. כפי שאתם רואים יש תוספת שהמרכז ישלם תוך 60 יום. 
לעניין הטופס שהנפגע צריך למלא, אני הצעתי - -

<היו"ר דוד רותם:>
לא, את הטופס הזה צריך לתקן.

<אפרת חקאק:>
לטופס שהתובע צריך למלא תצטרכו לשלוח לנו נוסח מעודכן ומתוקן.

<אלעזר כהנא:>
כן, אנחנו גם נרצה לראות אותו, ומה אנחנו צריכים למלא. זה כתוב בתקנה עצמה, אנחנו רוצים לוודא שיש התאמה בין הטופס לבין התקנה. מה שכתוב בתקנה מקובל עלינו.

<אפרת חקאק:>
לא, היושב-ראש קבע שהוא רוצה לכתוב בתקנה החדשה שלו שזה יהיה לפי הטופס - - -

<אלעזר כהנא:>
אין בעיה, אבל הפרטים כתובים בתקנה 2(2).
<אפרת חקאק:>
לא, אבל היושב-ראש רוצה להוסיף את זה.

<אלעזר כהנא:>
בסדר, אין בעיה. אני רק רוצה לוודא שהטופס משקף את מה שכתוב בתקנה.

<היו"ר דוד רותם:>
אבל מכיוון שאני מוסיף את הטופס לתקנות - -
<אלעזר כהנא:>
אז זה ירד מהתקנה?

<היו"ר דוד רותם:>
לא, מה פתאום?

<אלעזר כהנא:>
אז גם וגם?

<היו"ר דוד רותם:>
בוודאי. זה גם רישיון נהיגה, גם ביטוח וגם רישיון רכב.

מתי אני אקבל טופס 803 מעודכן?

<ענת הר-אבן:>
עד יום ראשון.

<היו"ר דוד רותם:>
מה עד יום ראשון?

<דוד מדיוני:>
מה הבעיה שזה יעבור היום? אני לא מבין.

<היו"ר דוד רותם:>
היום אי אפשר להעביר את זה? אני רוצה לאשר את התקנות האלה עוד היום.

<ענת הר-אבן:>
הטופס של תקנה 5?

<קריאה:>
לא, הטופס של פרטי נפגע העבירה.

<ענת הר-אבן:>
אין בעיה. עכשיו ניתן לך הטופס.

<קריאה:>
תקבלו אישור היום.

<יפעת לביא:>
אוקיי, אז היום עד סוף היום. 
הטופס לא נמצא כרגע בתקנות כי הן ירדו. זה טופס של פרטי נפגע עבירה שהתובע מתחייב להעביר ביום גזר הדין. זה טופס שהיה בטיוטה הראשונית, שאנחנו עכשיו מחזירים אותו. נעבור עליו ונעביר אותו עוד היום.

<היו"ר דוד רותם:>
יופי.

<אפרת חקאק:>
בטופס שיש לכולם אני מציעה כמה שינויים, והיושב-ראש יכול להחליט.

<היו"ר דוד רותם:>
כן, החלטתי. כל שינוי שאת מציעה – מקובל.

<אפרת חקאק:>
תודה, אבל תסתכל על השינויים כי יש מחלוקות.

<היו"ר דוד רותם:>
אני לא מבין, מה המחלוקות? את היועצת המשפטית, ממתי אפשר לחלוק בכלל?

<אפרת חקאק:>
התקנות הן שלהם.

<היו"ר דוד רותם:>
התקנות הן שלהם? נדמה לך.

<דוד מדיוני:>
מה הנושא?

<אפרת חקאק:>
הטופס נראה לי קצת מסורבל והצעתי כמה שינויים קטנים כדי לפשט את הטופס. תגידו לי אם אתם חושבים שזה מפשט אותו.

קודם כל, בחלק הראשון, שהנפגע יידע אם הוא מצרף שיק או לא מצרף שיק, ואז זה צריך את אישור הבנק, והוא עושה V על אחד מהם: מצורף או לא מצורף שיק. נראה לכם בסדר?
<היו"ר דוד רותם:>
כן.

<מיכל קריספין:>
אני הערתי, כשפניתם אלי, עוד לפני הישיבה הזאת – שימו לב שבפנייה למפוצה אנחנו בדיוק כותבים שעליו למלא את 1, 2, 3, 4. זה סתם מסורבל מדי. אם הוא לא מילא ברובריקה שאחר-כך, סתם מסרבלים את הטופס שאתם הצעתם.

<יפעת לביא:>
הכול מפורט ב-1, 2, 3, 4 ו-5, מהתחלה. זה עוד פירוט.

<מיכל קריספין:>
הרי פירטנו את זה. אז למה לסרבל?

<אפרת חקאק:>
כשאני מקבלת מכתב וטופס, אני כן מפרידה ביניהם.

<היו"ר דוד רותם:>
ישר למגרסה.

<אפרת חקאק:>
לא, אני ממלאה את הטופס, ואני כן רוצה לדעת מה - - -

<דוד מדיוני:>
אבל זה עובד יפה גם היום, וחבל.

<היו"ר דוד רותם:>
אתה יודע מהי אחת הבעיות הקשות? אתה מקבל מהמרכז לגביית קנסות מכתב, אתה לא מאמין שהם ישלמו לך.

<יצחק קדמן:>
אתה לא פותח את המכתב.

<דוד מדיוני:>
תאמינו לי, אנחנו משלמים להמון אנשים גם היום.

<אפרת חקאק:>
הנזק לא גדול, בין כך ובין כך.

<היו"ר דוד רותם:>
בטח, בוודאי, חברת "פלאפון" עושה עליכם מיליונים.

<דוד מדיוני:>
"פלאפון" לא קשורה למרכז לגביית קנסות.

<היו"ר דוד רותם:>
לא "פלאפון", איך זה נקרא?

<דוד מדיוני:>
"פרטנר", לא משנה, הם לא קשורים למרכז. זה ההוצאה לפועל. זה חוק אחר, זה בעולם תוכן אחר.

<יצחק קדמן:>
מדיוני, על המעטפה צריך גם לכתוב שזה לא דרישה לקבל ממך, אלא משהו לתת לך.

<דוד מדיוני:>
קודם כל, למיטב ידיעתי, אנחנו שינינו את המעטפיות כך שלא מזהים, נכון?

<קריאות:>
נכון.

<דוד מדיוני:>
המעטפיות שלנו מזמן לא נושאות את הכיתוב של המרכז בכלל, בגלל איזשהו תקדים - - -

<היו"ר דוד רותם:>
כדי שכשיגיע אליך בדואר רשום, לא תדע ממי זה, ותיקח את זה.

<מיכל קריספין:>
כדי לעמוד בלוחות הזמנים, רצנו קדימה. עבדנו על הטופס, וכבר עבדנו מול דפוס "בארי" והכנו את הטופס כפי שהוא, כדי שנעמוד בזמנים. ונראה לי שזה גם מיותר, משום שלא צריך לסרבל. כתבנו באופן מפורש שאנחנו רוצים את הדברים, זה מפורט. אז בשביל מה אחר-כך לחזור ולהגיד: אוקיי, אלה הדברים, סמן V ליד מה שצירפת?

<היו"ר דוד רותם:>
למרות שאפרת צודקת ואתם לא צודקים, אתם עכשיו מסבירים לי מה שהשבוע הסבירו לוועידת הליכוד – הרכבת כבר יצאה לדרך, מה אתה פתאום עוצר אותה?

<מיכל קריספין:>
אנחנו רוצים לעמוד בזמנים וגם נראה לנו שזה מסורבל ומיותר, אבל מה שתחליט.

<היו"ר דוד רותם:>
הבנו אותך, בסדר. הבעיה היא שהם כבר הזמינו טפסים.

<אפרת חקאק:>
הזמנתם כבר את הטפסים? לפני שהתקנות עברו?

<מיכל קריספין:>
תראו, אפשר לשנות.

<דוד מדיוני:>
הרי אנחנו עושים את זה גם היום. עולם התוכן היחיד שהשתנה הוא שמעכשיו אנחנו יוזמים לתת לו עוד לפני שהחייב שילם. אבל עכשיו, רק בשביל הדבר הזה, שאני לא בטוח שהוא מוצדק, היא צריכה עכשיו לשנות את כל גלילי הנייר בקיבוץ בארי עכשיו, מחדש.

<היו"ר דוד רותם:>
לא, לא. זה שהוא מוצדק, זה נכון. אז זו הבעיה שלכם – תגיד שכבר הדפסתם.

<דוד מדיוני:>
אנחנו עושים את זה גם היום, דוד.

<מיכל קריספין:>
אני מנסה לשכנע – כמובן שכבודו יחליט מה שיחליט, ואנחנו נבצע.

<היו"ר דוד רותם:>
אני כבר החלטתי שאפרת צודקת. אבל אתם כבר הזמנתם, אז מה אתם רוצים? תגידו: הזמנו. די, מה?

<מיכל קריספין:>
אני חולקת עליכם, אבל אתם כמובן מחליטים.

<דוד מדיוני:>
אבל הוא אמר שהוא אתך למרות שאת טועה.

<אפרת חקאק:>
רגע, בכל מקרה תצטרכו להוסיף את הטלפון לבירורים.

<מיכל קריספין:>
בסדר, זה פרט קטן לשנות. זה פחות מסורבל.

<אפרת חקאק:>
מה זאת אומרת, זה פחות מסורבל להוסיף את זה? יש לכם את זה פיזית או אין לכם את זה פיזית?

<מיכל קריספין:>
יש לנו את זה פיזית. הטלפון הזה עובד כבר היום לנפגעי עבירה בכלל.

<אפרת חקאק:>
אבל זה מופיע בטופס?

<ענת הר-אבן:>
זה עניין טכני. יש גם ככה שינויים שצריכים לעשות בטופס.

<יפעת לביא:>
יש פרה-פרינט ויש פרינט. הפרה-פרינט זה דברים שהם מקובעים, והפרינט זה לפי הטופס ולפי הפרטים של הקטין. הדברים האלה מוטבעים ולכן יש דברים שאפשר להוסיף, במגבלות מסוימות. זה מה שמיכל מנסה להגיד – שדברים מסוימים אפשר להוסיף בפרינט, על הפרה-פרינט. זה הכול.

<אפרת חקאק:>
לטופס הבא, אם אתם עושים את הטופס שוב – בעניין החלק השני, לדעתי, זה באמת קצת מסובך. אם אני הייתי מקבלת את הטופס הזה, לא הייתי יודעת אם אני כניזוק עבירה - - -

<קריאות:>
איזה טופס?

<אפרת חקאק:>
עדיין אותו טופס, בחלק השני.

אני, כניזוק עבירה, לא יודעת אם אני אמורה למלא את פרטי חשבון הבנק, ואת האישור הבנק נותן לי, או אם הבנק ממלא את כל החלק השני.

<יפעת לביא:>
למה? זה כתוב במפורש.

<אפרת חקאק:>
זה כתוב פעמיים, ואז אני לא יודעת מה.

<היו"ר דוד רותם:>
אני ניזוק עבירה, אני דביל מושלם, אני הולך עם זה לבנק ושהבנק ימלא את זה.

<אפרת חקאק:>
שוב, אין נזק פה.

<דוד מדיוני:>
אני חייב לציין, את שוב מדברת על משהו שעובד היום.

<היו"ר דוד רותם:>
היא צודקת, היא רוצה פשוט ללמד אתכם איך לעבוד טוב יותר.

<אפרת חקאק:>
אני מקבלת טפסים, וזה קשה מאוד למלא טפסים של מדינת ישראל.

<מיכל קריספין:>
אני רוצה להסביר – דווקא בשביל להקל, נתנו פה פירוט יתר. היו מפוצים שפנו ואמרו: רגע, אתם רוצים גם את ההמחאה וגם את פרטי הבנק? אז כתבנו פה במפורש: פרטי חשבון בנק ואישור בנק, וכתבנו במפורש: ימולא על-ידי הבנק רק אם לא מצורף שיק מבוטל לטופס. אז מה יותר מזה?
<יפעת לביא:>
אפרת, זה לא מונע מההורה של הקטין למלא את מספר החשבון והכול, להגיע לבנק והבנק יחתום.

<מיכל קריספין:>
אבל חבר'ה, אני יכולה להגיד לכם משהו? אנחנו בפרקטיקה, זה עובד וזה עובד טוב. אז למה לשנות משהו שעובד טוב?

<היו"ר דוד רותם:>
אנחנו רוצים שתעבדו יותר טוב. את לא מבינה?

<יצחק קדמן:>
אנחנו רוצים שיהיה טופס ידידותי.

<מיכל קריספין:>
דווקא זה עובד טוב.

<היו"ר דוד רותם:>
אנחנו נעשה לכם את זה עוד יותר טוב.

<מיכל קריספין:>
במקרה הזה אני לא יודעת אם אפשר לעשות יותר טוב. נראה לי שלשנות זה יהיה פחות טוב, אבל מה שתחליטו.

<ענת הר-אבן:>
מיכל, כשזה היה ככה, זה מפריע לכם להוסיף את הדברים האלה?

<דוד מדיוני:>
את זה עברנו כבר.

<ענת הר-אבן:>
אבל פה זה מבהיר, כשכותבים בסוגריים שזה יצורף.

<מיכל קריספין:>
אבל גם פה זה מבהיר, תסתכלי: ימולא על-ידי הבנק רק אם לא מצורף שיק.

<ענת הר-אבן:>
אני יודעת שזה כתוב. השאלה היא אם זה לדעתכם מסרבל ומאריך?

<מיכל קריספין:>
לדעתי, מהפרקטיקה, אנחנו אנשי שטח, אם תיקחו את מה שאנחנו אומרים לתשומת לבכם, איפה שזה לא עובד טוב – נשנה, ואיפה שעובד טוב – חבל.

<אפרת חקאק:>
אתם אנשי שטח מהכיוון של המרכז. ברור שאתם מקבלים את כל הפרטים. אני מדגישה שלא ייגרם נזק לכאן או לכאן. אבל כשניזוק מקבל את הטופס, הוא צריך להיות הכי ידידותי שאפשר. יכול להיות שכבר הדפסתם את הטפסים ואין מה לעשות.

<קריאות:>
לא, לא.

<דוד מדיוני:>
כי זה אותם טפסים, וזה תמיד הטפסים שעובדים. גם היום אנחנו משלמים לנפגעי עבירה כל יום וכל חודש. זה קורה גם היום.
<קריאה:>
הם דומים לטפסים שכל חברות הביטוח שולחות.

<מיכל קריספין:>
כשרוצים לקבל כסף, אני יודעת שקוראים היטב את כל הפרטים וגם את השורות הקטנות. לא כשהולכים לשלם.

<דוד מדיוני:>
זה לא עיקול. זה לתת.

<מיכל קריספין:>
כאן הולכים לקבל, ולא לשלם.

<דוד מדיוני:>
מכל מקום, בעוד חצי שנה נדווח כאן לדוד איך זה עובד.

<היו"ר דוד רותם:>
לא, לא. לא לדווח לדוד שום דבר. תראה את אלעזר, הוא יושב מבסוט כי הוא יודע שתיקון 33 לא ייפול אצלי הלאה.
<דוד מדיוני:>
מה זה 33?

<קריאה:>
אצלנו זה מספר מזל. אני לא יודעת.

<אלעזר כהנא:>
לא בטוח שאני צריך להיות מרוצה, אבל מי יודע?

<היו"ר דוד רותם:>
המשטרה תהיה מרוצה.

<אלעזר כהנא:>
אולי, מי יודע?

<דוד מדיוני:>
ואהרונוביץ' לא עזר קצת לגשר בין - - -

<היו"ר דוד רותם:>
זה חלוקת תיקים בין משטרה לפרקליטות.

<דוד מדיוני:>
הבנתי.

האמת היא שיש עוד משהו שתקוע עד היום, זה הנושא של האגרה של ההוצאה לפועל של המשטרה. מה עם זה?

<אלעזר כהנא:>
אני יודע חלק מהדברים במשטרה, את הרוב לא. אבל יש עוד כמה דברים תקועים.

<היו"ר דוד רותם:>
מי היועץ המשפטי של המשטרה כיום?

<אלעזר כהנא:>
שאול גורדון.

<היו"ר דוד רותם:>
הוא כבר ניצב?

<אלעזר כהנא:>
לא.

<דוד מדיוני:>
אם זה משהו שלא חייב להיות רשום, אז אנחנו יכולים לבדוק. אם זה יעשה לך טוב, כי אני רואה שזה ממש בוער, נעשה בדיקה מול קיבוץ בארי, אם הם יספיקו עד אז.

<היו"ר דוד רותם:>
אני בכלל מציע לכם שכאשר אתם מכינים טפסים, להתייעץ עם אפרת. יהיה לכם את זה הרבה יותר טוב.

<אפרת חקאק:>
כי מאוד קשה לי למלא טפסים.

<דוד מדיוני:>
לא ידעתי שהיא מומחית לשירות לקוחות, אבל אנחנו נשמח להתייעץ אתה.

<היו"ר דוד רותם:>
היא לא מומחית לשירות לקוחות, אבל גם אתם לא.

<דוד מדיוני:>
תאמין לי שאנחנו מומחים, בחיי, ממש מומחים. הרי בסוף, אם משהו לא ברור, ומישהו מתקשר שוב ושוב, זה רק מעמיס עלינו עוד. אז למה אנחנו צריכים את זה? אבל אומרת מנהלת המרכז שזה עובד יפה מאוד.

<מיכל קריספין:>
זה עובד יפה. אנחנו עובדים עם מפוצים, לא רק קטינים, כבר שנים. זה מאוד ברור. אני בגישה שכאשר בן-אדם בא לקבל כסף, כפי שאמרתי קודם, הוא קורא את השורות הכי קטנות. כשהוא הולך לשלם יש לו בעיה.

<יצחק קדמן:>
אני יכול לספר לך דברים מהצד השני של התמונה – איך קורבנות רואים את העניין הזה – והיא שונה לגמרי ממה שאת מתארת.

<דוד מדיוני:>
כמו מה?

<יצחק קדמן:>
שיש קושי עצום, יש קושי עצום להשיג אתכם בטלפון, יש קושי עצום לקבל תשובות כמו שצריך, יש קושי עצום לאתר את התיקים. יש קשיים.

<יפעת לביא:>
השנה העמדנו להם את הטלפון הייעודי. זה משהו חדש מהשנה.

<יצחק קדמן:>
אתם עושים כל הזמן מאמצים להשתפר. אבל אל תציגו את זה שהכול נפלא, ואי אפשר להעיר לכם הערות - - - לטופס. למה להיבהל מזה?

<דוד מדיוני:>
יצחק, אנחנו שמחים לשמוע. אין בעיה גם לשנות. ואם אפילו הפורום הנוכחי יכול לדאוג לזה שגם בתיקים הרגילים, של הבגירים – שאותך אולי הם לא מעניינים, אבל אותי מאוד – גם שם אני חייב לקבל את הפרטים, וגם שם אני מבקש שהמשטרה תעביר בזמן את הפרטים. גם זה - - - חשוב בשולחן הזה, ולא רק של הקטינים.

דוד, יש שם בעיה.

<היו"ר דוד רותם:>
טוב, ומה עם תיקי מזונות? אתה מקבל את הפרטים? הכול בסדר?

<דוד מדיוני:>
תיקי מזונות – כשתאשר, אנחנו - - -

<היו"ר דוד רותם:>
אני לא אאשר, אל תדאג.

<דוד מדיוני:>
לא תאשר?

<היו"ר דוד רותם:>
בקדנציה הבאה.

<ורד וינדמן:>
מה המרכז עושה כשלא מגיע צילום תעודת זהות או לא מגיע פרט מסוים? אתם פונים באופן יזום לקורבנות לבקש מה שחסר?

<מיכל קריספין:>
ברור. אם הם החזירו לנו את הטופס לא מלא כמו שצריך, ברור, אנחנו מחזירים.

<היו"ר דוד רותם:>
מתי את הטופס הזה אתם תעבירו? עוד היום?

<דוד מדיוני:>
כן.

<אפרת חקאק:>
עם הנוסח המתוקן של התקנות. יפעת?
<יפעת לביא:>
כן, מה שתחליטי.

<היו"ר דוד רותם:>
אז אתם תעבירו את הנוסח המתוקן, ואז אני אאשר את התקנות.

<דוד מדיוני:>
הנוסח המתוקן של הטופס הזה?

<אפרת חקאק:>
של כל התקנות. יש לנו גם תיקונים לתקנות. יפעת?

<יפעת לביא:>
דווקא למחוק את הכתוב בסוגריים, אני לא מסכימה אתך. מאוד ברור שאת הבנק צריך רק אם אין שיק.

<מיכל קריספין:>
אחרת הם יבואו בטענה: אתם מסרבלים, אתם שולחים אותנו, גם שיק, גם בנק. לא, הדגשנו: אם יש שיק, לא צריך למלא את פרטי הבנק.

<דוד מדיוני:>
התחושה שלי, ואין לי בעיה לעשות עוד מאמץ, זה עובד יפה, בוא נשאיר את זה. כי זה באמת עובד יפה.

<יפעת לביא:>
אז אנחנו לא משנים את הטופס הזה, חוץ מהטלפון.

<ענת הר-אבן:>
אני רוצה לחזור לתקנה הראשונה שהוספנו עכשיו, של החובה של התובע להגיש פרטי נפגע במועד גזר הדין. אני רוצה להעלות את האפשרות שנעגן את זה בתקנות סד"פ, סדר דין פלילי, כי זו בכל זאת חובה שמוטלת על התובע.

<היו"ר דוד רותם:>
יכול להיות. אתם תעשו את זה גם בסד"פ, סדר דין פלילי, ופה הכנסתי את זה כבר. כי אחרת מה שיקרה זה שאני לא מאשר את התקנות כי אני לא בטוח שאי פעם זה יגיע. מה שאני חונק, אני חונק כשאני יכול.
מתי אתם שולחים לי את הנוסח המתוקן?

<דוד מדיוני:>
עד סוף היום.

<היו"ר דוד רותם:>
אני, יש לי אישור רק לאשר את זה היום. מחר אני כבר צריך אישור חדש.

<דוד מדיוני:>
למה אתם לא עושים את זה עכשיו?

<דוד מדיוני:>
תסגרו את זה עכשיו.

<קריאה:>
זה בדיוק שתי דקות, בוא נגמור את זה.

<אלעזר כהנא:>
אני מאחר כבר לישיבה.

<היו"ר דוד רותם:>
לישיבה עם מי?

<אלעזר כהנא:>
כמה אנשים חשובים.

<היו"ר דוד רותם:>
מי החשוב שם?

<אלעזר כהנא:>
אני חייב לומר? אחר-כך אני אגיד לך.

<היו"ר דוד רותם:>
לא, אני ארים פשוט טלפון ואני אגיד להם שאתה מאחר, שאני מחזיק אותך בכוח.

<קריאה:>
בוא נעבור על הטופס עכשיו וננסה לראות פה בדיון.

<היו"ר דוד רותם:>
אני עושה עשר דקות הפסקה. תגמרו את זה ותחזרו.

<(הישיבה נפסקה בשעה 11:17 ונתחדשה בשעה 11:37.)>
<היו"ר דוד רותם:>
אפשר להצביע? את רוצה להסביר לנו?

<יפעת לביא:>
יש טופס פרטי ניזוק. אין לכם עותק שלו, נכון?

<אפרת חקאק:>
על השולחן יש לנו עותק.

<יפעת לביא:>
דבר ראשון, במקום לקרוא לו "נפגע עבירה", אנחנו וקוראים לו "ניזוק", כי בשלב גזר הדין כבר אפשר להגדיר שהוא ניזוק.
<היו"ר דוד רותם:>
כן, כך הוא כתוב: פרטי ניזוק.

<יפעת לביא:>
אז לכם יש גרסה אחרת. אצלנו הגרסה הסופית היתה "נפגע עבירה". ושינינו שהטופס יוגש, במקום במעמד הגשת כתב האישום, הוא מוגש לא יאוחר ממועד מתן גזר הדין.

<אפרת חקאק:>
החלטת בית-המשפט.

<היו"ר דוד רותם:>
אתם לא קוראים לזה גזר דין. זו החלטה, לא?

<יפעת לביא:>
אפשר לשנות: לא יאוחר ממועד החלטת בית-המשפט.

שאר השינויים הם מינוריים.

<יצחק קדמן:>
יש דואר אלקטרוני? אתם מבקשים דואר אלקטרוני?

<היו"ר דוד רותם:>
אם יש.

<יפעת לביא:>
כן, אם יש, אנחנו מבקשים דואר אלקטרוני.

<יצחק קדמן:>
ופקס?

<יפעת לביא:>
פקס – לא.

<יצחק קדמן:>
תוסיפו גם פקס, כי אני מבין מדוד מדיוני שהם מוכנים, כל מה שיועבר אליהם - - -

<דוד מדיוני:>
אנחנו מוכנים לשלוח לו.

<היו"ר דוד רותם:>
אני מודיע לך: זה להחליק על ניילון מגובה רב.

<יצחק קדמן:>
למה?

<היו"ר דוד רותם:>
כי בפקס אתה אף פעם לא יודע שזה הגיע.

<יצחק קדמן:>
ובדואר אתה יודע?

<היו"ר דוד רותם:>
כן, בטח.

<יצחק קדמן:>
איך?

<קריאה:>
הודעה חוזרת אם הדואר לא נמסר.

<היו"ר דוד רותם:>
הדואר מחזיר. חוץ מזה, יש חזקה שבדואר זה מגיע.

<אורי מקלב:>
מה שאמרת, דוד, זה מאוד נכון. בדואר, אתה אומר יש עדיין באמצע, שהוא ניטרלי, אין שום סיבה שהוא לא יעביר, וזה חזקה שהוא מעביר את זה.

בפקס – אני מכיר אנשים ששולחים בפקס נייר חלק. אמרו: שלחתי בפקס, לא קיבלת? יש לי אישור ששלחתי. אבל הוא לא שלח שום דבר. משתמשים בדבר הזה, כשאדם רוצה לנסות להתחכם, הוא אומר: שלחתי בפקס. לך תדע מה הוא שלח.
<יצחק קדמן:>
לא, זה לא האדם. זה המרכז לגביית קנסות. הם לא ירצו לרמות מישהו.

<אורי מקלב:>
אבל הוא אומר: לא קיבלתי.

<יפעת לביא:>
אני מבינה שאצלכם יש את הנוסח עם "הניזוק", אבל הנוסח האחרון היה "נפגע עבירה". החזרנו את זה ל"ניזוק".

<היו"ר דוד רותם:>
טוב.

<יפעת לביא:>
פרטי מוטב או אפוטרופוס שהתובע ימלא. ולמטה יש הערה, בגלל שהטופס הזה היה אמור להיות מוגש במועד כתב אישום שהתובע יעדכן. מכיוון שכרגע הוא לא מוגש במועד כתב אישום, אז שינינו: הפרטים המנויים לעיל נכונים ליום הגשת טופס זה. במידה וייוודע על שינוי כלשהו בפרטי הניזוק - - -

<היו"ר דוד רותם:>
ותמחקו גם: ובהתאם לתלונה שהוגשה למשטרת ישראל.

<יפעת לביא:>
כן, זה נמחק. "כתב האישום" "ובהתאם לתלונה" נמחק. אז: נכונים ליום הגשת טופס זה. במידה וייוודע לי על שינוי כלשהו בפרטי הניזוק, המוטב או האפוטרופוס עד למועד מתן גזר הדין, אודיע על כך לבית-המשפט.
<היו"ר דוד רותם:>
לא, זה לא נכון: עד למועד גזר הדין. כי הוא מגיש את זה אחרי גזר הדין.

<יצחק קדמן:>
לפעמים יכולים להגיש קודם.

<ענת הר-אבן:>
עשינו את הנוסח ככה שהוא מרווח, שמאפשר להם להגיש אותו בכתב האישום או בגזר הדין, לפי מה שאחר-כך נתאם. הנוסח תואם גם את זה וגם את זה. אם יגישו את זה בכתב האישום, יוכלו לעדכן במועד מאוחר יותר. זו הכוונה.
<יפעת לביא:>
אנחנו רק מבקשים, בגלל שהמשטרה לא היתה פה, עכשיו בשינויים הקטנים, אנחנו בכל זאת רוצים שהם יוכלו גם להביט בטופס ולאשר אותו סופית. אז אם אפשר לחכות כמה ימים שנקבל את האישור שלהם לטופס הזה.

<היו"ר דוד רותם:>
אין לי כמה ימים. אני עכשיו מאשר את התקנות האלה עם הטופס.

<אפרת חקאק:>
היושב-ראש יכול לאשר, ואם יש בעיה - - -

<היו"ר דוד רותם:>
אם יש בעיה, אז אתם תודיעו לנו מה הבעיה, ואנחנו נדחה את כל הטענות שלהם.

<אפרת חקאק:>
ובכל מקרה לא נשלח את המכתב בימים הקרובים, כדי לתת לכם זמן לעבור על הנוסח המעודכן.

<דורית ואג:>
רק אל תמשכו את זה, כי אסור.

<יפעת לביא:>
מבחינתנו זה מוכן, רק בגלל שאין פה נציגות של המשטרה - - -

<דוד מדיוני:>
אבל גם נציג המשטרה אמר לך שהיום הוא יסיים את זה.

<יפעת לביא:>
בסדר. אז אני רק רוצה לאפשר לו לעשות את זה.

<אפרת חקאק:>
ואני רק אקריא שוב את תקנה 2 החדשה, כי הם ביקשו נוסח טיפה שונה:

"התובע יעביר את פרטי הניזוק לא יאוחר מיום החלטת בית-המשפט, לפי טופס שבתוספת" – כנראה שזה יהיה תוספת אחת.
<היו"ר דוד רותם:>
בסדר גמור, יפה מאוד. אפשר לאשר?

<יפעת לביא:>
את יכולה להקריא את הנוסח של התקנה הבאה? של השינוי שנעשה בתקנה 3?

<אפרת חקאק:>
"הורה בית-משפט לנאשם לשלם פיצוי לניזוק, יעביר בית-המשפט למרכז לגביית קנסות באמצעות ממשק מחשב את הפרטים האלה בהקדם האפשרי ולא יאוחר משלושה ימים מיום ההחלטה, ובלבד שהתובע העביר את הפרטים לפי תקנה 2."

<היו"ר דוד רותם:>
יופי.

<דוד מדיוני:>
יופי, מזל טוב.

<היו"ר דוד רותם:>
מי בעד?

הצבעה 1
בעד – פה אחד 

אושרו התקנות.

<היו"ר דוד רותם:>
פה אחד, כמקובל בוועדה הזאת.

<דורית ואג:>
תודה רבה לכולם, חופשה נעימה.

<הישיבה ננעלה בשעה 11:45.>
